 

1.3. ŢĂRI ÎN TRANZIŢIE

 

1.3.1. CSI – PERFORMANŢE RECORD ÎN 2000-2001

Daniela LIUŞNEA

2000 a fost un an de succes pentru economiile din spaţiul ex-sovietic. Pentru prima dată de la începutul reformelor economice, Comunitatea Statelor Independente (CSI) a fost grupul regional cu cel mai rapid ritm de creştere dintre toate economiile în tranziţie: 9 din cele 12 state membre au avut rate de creştere de minim 5%, ceea ce conduce la o medie de 7,4% pe întreaga Comunitate. 

După performanţele slabe din 1999, producţia şi-a revenit şi în ţările baltice, creşterea lor agregată fiind de 4,8%. Cele trei ţări baltice au făcut deja progrese considerabile în crearea unei economii de piaţă funcţionale şi se află de câţiva ani pe o pantă ascendentă.

Rata agregată de creştere din CSI, deosebit de înaltă în 2000, s-a datorat în mare măsură creşterii peste aşteptări a economiei Rusiei - cea mai înaltă din ultimii 30 de ani (7,7%, iar după ultimele precizări chiar 8,3%). 

Aceste creşteri au fost o surpriză atât pentru analişti, cât şi pentru guvernele respective, depăşind prognozele iniţiale. Există şi un motiv obiectiv pentru care prognozele au fost sub rezultatele reale: previziunile au fost făcute în toamna anului 1999, când refacerea puternică era abia la început şi nu i se putea anticipa în totalitate amploarea.

În toate ţările membre CSI s-au înregistrat creşteri economice în anul 2000, variind între 1,9% (Moldova şi Georgia) şi 11,4% (Azerbaidjan). În majoritatea cazurilor însă este mai mult vorba de o revenire, plecând de la o bază foarte joasă, după criza din 1998. Având în vedere declinul producţiei din ultimii zece ani, aceste creşteri au un impact foarte slab asupra nivelului de trai al populaţiei.

Anul 2000 a fost marcat de reapariţia fluxurilor de mărfuri din şi spre ţările din CSI, deşi într-unele dintre ele comerţul exterior nu a atins nivelul de dinainte de criza din Rusia din 1998. În acelaşi timp, efectele schimbării preţurilor pe pieţele mondiale au avantajat grupul de ţări exportatoare de energie din CSI, în timp ce importatorii au pierdut.

Comunitatea Statelor Independente, în ansamblu, a reprezentat în continuare şi în 2001 una din regiunile cu cea mai rapidă creştere, în mare parte datorită saltului înregistrat de cererea internă.

Tabel nr. 1

Principali indicatori macroeconomici – 2000 – 2001 (faţă de anul anterior, %)

	 
	PIB
	Producţia industrială
	Producţia agricolă
	Investiţii fixe
	Transport mărfuri

	 
	2000
	2001
	2000
	2001
	2000
	2001
	2000
	2001
	2000
	2001

	Armenia 
	106
	109,6
	106,4
	103,8
	97,5
	112
	126
	114
	90
	113

	Azerbaidjan 
	111,4
	109,9
	106,9
	105,1
	112,1
	111
	102
	117
	121
	117

	Belarus 
	106
	104,1
	108,0
	105,4
	108,9
	102
	97
	94
	86
	99

	Georgia 
	101,9
	104,5
	106,1
	98,9
	85
	106
	102
	1142)
	116
	110

	Kazahstan 
	109,6
	113,2
	114,6
	113,5
	96,7
	117
	129
	121
	130
	123

	Kârgâzstan 
	105
	105,3
	106
	105,4
	103,9
	107
	104
	84
	105
	97

	Moldova 
	101,9
	106,1
	102,3
	114,2
	97,4
	104
	101
	98
	82
	122

	Rusia 
	1081)
	105,71)
	109,0
	104,9
	105
	107
	118
	109
	107
	101

	Tadjikistan
	108,3
	110,2
	110,3
	114,8
	112,4
	111
	...
	...
	91
	75

	Turkmenistan 
	...
	...
	...
	...
	...
	...
	...
	...
	...
	...

	Ucraina 
	106
	109,0
	112,9
	114,2
	107,6
	110
	111
	117
	99
	102

	Uzbekistan 
	104,2
	104,52)
	106,4
	...
	...
	...
	100,7
	...
	99,3
	...

	Media CSI 
	108
	106
	109,8
	107
	104
	108
	115
	110
	109
	107


1) Producţia în principalele ramuri ale economiei (industrie, agricultură, construcţii, transport, comerţ); 2) Ianuarie-septembrie;

SURSA: Comitetul Interstatal de Statistică al CSI 

Tendinţa observată în 2001 este de întărire a stabilităţii economice a ţărilor membre CSI, reflectată în continuarea creşterii principalilor indicatori macroeconomici. Situaţia financiară a membrelor CSI, de regulă, a fost destul de stabilă, la aceasta contribuind şi inflaţia moderată, păstrarea unei relative stabilităţi a valutelor naţionale

În acelaşi timp, sunt semnale că această creştere impetuoasă încetineşte, parţial din cauza naturii particulare a refacerii induse de exporturi, care a urmat crizei financiare din Rusia din 1998. Câştigurile din raporturile de schimb obţinute atunci au fost deosebit de favorabile (cel puţin până pe la mijlocul anului 2001) pentru exportatorii de energie, dar şi ai anumitor produse chimice sau metale, în timp ce toate ţările CSI (chiar şi importatorii de energie) au avut de câştigat de pe urma sporirii cererii de importuri a Rusiei. 

În comunicatul de presă al Comitetului de Statistică al CSI privind rezultatele anului 2001 (ale cărui date au şi fost folosite în acest material) se remarcă faptul că ritmul de creştere al diverşilor indicatori macroeconomici din ultimii nu este încă suficient pentru a compensa căderea lor de la începutul anilor ’90.

Economia rusă a fost principalul suport al refortificării economiilor din CSI. Mult din puterea ei actuală se datorează efectelor restructurării (încă în curs), după criza financiară din 1998 şi, în special, reformelor cuprinzătoare iniţiate de actuala administraţie. Prezenta siguranţă politică (după aproape un deceniu de volatilitate şi frecvente schimbări de guverne) contribuie la îmbunătăţirea climatului de afaceri din ţară.

Tabel nr. 2

Principali indicatori macroeconomici – 2000 – 2001 (faţă de anul anterior, %)

(continuare)

	 
	Comerţul cu amănuntul
	Export
	Import 
	Indicele preţurilor de producţie
	Indicele preţurilor de consum

	
	2000
	2001
	2000
	20011)
	2000
	20011)
	2000
	2001
	2000
	2001

	Armenia 
	108,3
	115,5
	123
	111.6
	109
	97.7
	100,8
	99,6
	99,2
	103,1

	Azerbaidjan 
	109,8
	109.9
	266
	102.4
	113
	110.2
	125
	101,8
	101,8
	101,5

	Belarus 
	108,5
	121,2
	128
	102,5
	131
	90,0
	288
	171,9
	268,6
	161,1

	Georgia 
	111
	105,7
	141
	96,8
	119
	118,0
	106
	103,6
	104
	104,7

	Kazahstan 
	102,7
	114,2
	172
	102,7
	135
	134,9
	138
	100,3
	113,2
	108,4

	Kârgâzstan 
	107,2
	105,9
	111
	92,4
	97
	82,9
	132
	111,2
	118,7
	106,9

	Moldova 
	100,1
	118,2
	102
	124,8
	137
	113,5
	128
	112,3
	131
	109,6

	Rusia 
	108,9
	110,7
	146
	102,8
	111
	122,7
	1322)
	110,72)
	120,22)
	118,62)

	Tadjikistan
	78,8
	101,2
	118
	85,7
	100,5
	111,6
	144
	126,8
	124,0
	136,5

	Turkmenistan 
	...
	...
	...
	...
	...
	...
	...
	...
	...
	...

	Ucraina 
	105,6
	111,6
	125
	114,6
	118
	113,1
	1212)
	108,7
	128,2
	112,0

	Uzbekistan
	105,0
	...
	...
	...
	...
	...
	157
	...
	...
	...

	Media CSI 
	108,0
	110,4
	143
	104,0
	118
	116,1
	151
	...
	127
	...


1) Ianuarie-septembrie; 2) decembrie/decembrie

SURSA: Comitetul Interstatal de Statistică al CSI 

Nu trebuie uitat însă că principala sursă de creştere a Rusiei – şi, indirect, a multora dintre membrele CSI – o reprezintă cererea internă finală din Rusia şi, în particular, cererea privată. Ea a fost din plin alimentată de câştigurile suplimentare realizate în urma preţului relativ ridicat al petrolului în 2000 şi în prima parte a lui 2001. Pe termen scurt, prognozele trebuie să aprecieze cât timp şi în ce măsură această creştere stimulată de cererea internă este sustenabilă.

Dacă preţurile petrolului vor continua să urmeze tendinţa descendentă din economia mondială (cum indică datele din toamna lui 2001), un stimulent cheie al creşterii economice ruseşti va fi pierdut.

În plus, continua apreciere a rublei ruseşti a erodat deja destul de mult din câştigul de competitivitate ce a urmat crizei din 1998 (când a avut loc o depreciere bruscă şi substanţială), care a dat un imbold suplimentar economiei (mai ales prin impulsionarea substituirii importurilor). În aceste circumstanţe, bazele actuale ale situaţiei bune din economie nu vor mai putea să determine în continuare creşterea veniturilor reale şi a consumului privat (cel puţin nu în ritmul ultimei perioade). Dacă totuşi se va continua pe linia creşterii economice determinate de cerere, aceasta se va face pe seama stabilităţii macroeconomice.

Creşterea preţurilor energiei a provocat serioase dezechilibre în Armenia, Georgia, Kârgâzstan, Moldova şi Tadjikistan şi poate fi considerată responsabilă şi pentru declinul producţiei şi distribuţiei de energie electrică în Armenia şi Georgia în primele şase luni ale anului 2001.

Printre exportatorii de energie sunt semnale că şocul pozitiv al evoluţiei favorabile al raportului de schimb se transformă în apreciere reală a monedelor, ceea ce ameninţă competitivitatea sectoarelor neenergetice şi, astfel, diversificarea economiilor. Administraţiile s-au dovedit conştiente de acest pericol, acţionând însă cu grade de succes diferite. În timp ce Azerbaidjanul a evitat cu succes aprecierea reală a monedei naţionale prin reducerea inflaţiei, Kazahstanul a ales să subvenţioneze industriile fără legătură cu petrolul, canalizând către ele o parte din volumul în creştere al investiţiilor.

În ceea ce priveşte situaţia de pe pieţele forţei de muncă, ea s-a îmbunătăţit notabil numai în Rusia şi parţial în Ucraina, în timp ce în celelalte state membre starea reală este greu de apreciat datorită faptului că datele statistice nu sunt deosebit de sigure.

Agregat pe întreaga Comunitate, şomajul reprezenta 6,2% din forţa de muncă la sfârşitul lunii august 2001, în scădere faţă de 8,4% în 1998. 

Accesul unor ţări CSI pe pieţele financiare internaţionale s-a îmbunătăţit şi, în unele cazuri, a fost ridicat şi ratting-ul lor. Este, de exemplu, cazul Rusiei – ratingul datoriei pe termen lung – datorită situaţiei financiare interne şi externe îmbunătăţite şi continuelor modificări structurale.

Pe ansamblul economiilor în tranziţie, în prima jumătate a anului 2001 s-a înregistrat un excedent de cont curent de 9 miliarde dolari (faţă de 12 miliarde dolari în aceeaşi perioadă a anului anterior), datorat în mare parte excedentului de cont curent al Rusiei (peste 21 miliarde dolari), care a beneficiat de relativ înaltele preţuri ale combustibililor încă din 1999, în timp ce restul au înregistrat deficite sau excedente mult mai modeste.

Datele privind investiţiile străine directe (ISD) sunt fragmentare pentru primul semestru al anului 2001, dar indică faptul că statele membre CSI au primit mai puţine ISD comparativ cu anul anterior. Se poate spune că unele s-au confruntat şi cu fuga capitalului. 

În Belarus, Rusia şi Ucraina aceste pierderi de capital au fost alimentate de excedentul contului curent. Şi tipul de tranzacţii din spatele acestor fluxuri negative este diferit, dar în toate trei s-a înregistrat şi fuga capitalului. Afirmaţia este adevărată mai ales în cazul Rusiei (unde fenomenul este cronic), deşi rezervele sale oficiale au crescut puternic, la aproape 38 miliarde dolari în primul semestru al anului 2001 (34 miliarde dolari fără aur).

Cum fluxurile de capital străin către Rusia au fost slabe, aceasta s-a transformat încă din 2000 în exportator net de capital.

Au beneficiat în continuare de ISD ţările unde sunt în desfăşurare proiecte de lungă durată, cum ar fi construcţia de conducte de transport. Dintre statele membre CSI s-a evidenţiat Kazahstanul, care a depăşi Rusia.

Georgia a devenit cel de-al 137-lea membru al OMC la 14 iunie 2000. În acel moment ea era cea de-a patra republică ex-sovietică care se alătura OMC şi a realizat aceasta în mai puţin de patru ani de la depunerea cererii de aderare.

Fostele republici sovietice care erau deja membre OMC sunt Kârgâzstanul, Letonia şi Estonia. În proces de negocieri se mai aflau Armenia, Azerbaidjan, Belarus, Kazahstanul, Lituania (admisă deja la data finalizării acestui studiu), Moldova, Rusia, Ucraina şi Uzbekistanul, doar Tadjikistanul şi Turkmenistanul rămânând încă în afara acestui proces.

Cei 12 şefi de state ai ţărilor membre ale organizaţiei au aniversat, la sfârşitul lunii noiembrie 2001, zece ani de la crearea Comunităţii Statelor Independente (CSI).

Deceniul de existenţă al CSI a dovedit cât de iluzorii pot fi calculele iniţiale privind menţinerea unui spaţiu economic unic fără să mai existe un stat unic.

Complexul economic al URSS, care s-a format de-a lungul a multor ani, a fost supus în acest timp la două şocuri: liberalizarea radicală, pe de o parte, şi despărţirea brutală, pe de altă parte. 

Deoarece naşterea CSI a însemnat, de fapt, încheierea procesului de destrămare al URSS, aniversarea aceasta are două faţete, generând şi două tipuri de atitudini: una nostalgică (care îşi doreşte revenirea la un trecut idealizat, timpul şi memoria oamenilor voalând nenorocirile unei epoci întregi) şi o alta de satisfacţie pentru sfârşitul unei perioade nefericite.

De fapt, însăşi crearea CSI este o încercare de a salva ce se mai putea din imperiul sovietic şi, de aceea, toţi nostalgicii rezonabili ai URSS au numai cuvinte bune şi speranţe de dezvoltare a organizaţiei pe cât mai multe planuri. Un exemplu îl constituie şi recentul interviu al secretarului executiv al CSI, Iuri Iarov, care a afirmat că existenţa CSI trebuie considerată un succes, pentru că şi-a îndeplinit principala funcţie, şi anume să asigure destrămarea paşnică a imperiului sovietic. 

CSI a fost creată cu scopul nerostit, dar înţeles de toată lumea, de a menţine dominaţia rusă în spaţiul post-sovietic. Singurele pierdute din zona sa de influenţă au fost cele trei ţări baltice, care azi fac parte din rândul candidaţilor “fruntaşi” la aderarea la Uniunea Europeană. Nu trebuie însă neglijat ajutorul puternic pe care cele trei l-au primit din partea Occidentului şi, mai ales, din partea ţărilor nordice.

Între cele 12 state membre ale CSI s-au înregistrat şi încercări de desprindere, gesturi de independenţă, cum ar fi în cazul Moldovei, Armeniei sau Georgiei, dar, ca un făcut, conflicte interne, mergând până la pericol de război civil, s-au acutizat brusc şi le-au readus iar sub aripa “împăciuitoare” a Moscovei. Moldova a fost “pacificată”, precum bine se ştie, de Armata a 14-a, Georgia a trebuit să facă faţă unor mişcări separatiste, în cursul cărora Rusia pe de o parte a acordat sprijin uneia din părţi, iar pe de altă parte a oferit trupe de menţinere a păcii. Armenia are în continuare probleme din cauza enclavei Nagorno-Karabah, care întreţine tensiunile cu Azerbaidjanul.

Influenţa Rusiei în fostele republici sovietice a fost şi a rămas continuă. Acum ea este doar mai constructivă decât în trecut, deoarece este determinată în mai mare măsură de interesele economice decât de cele politice. În Belarus, Rusia acţionează chiar ca un promotor al reformelor. 


În Ucraina, noua atitudine nu e pe gustul politicienilor corupţi, care în anii ’90 s-au îmbogăţit pe seama gazelor naturale ieftine din Rusia. Companiile ruse bogate s-au arătat interesate de giganţii industriali ai Ucrainei. Mari holdinguri ruseşti înglobează acum cele mai mari combinate chimice ucrainene, două din cele patru mari rafinării de petrol, combinatul de aluminiu şi uzina de alumină. Majoritatea sunt demodate, depăşite după standardele occidentale şi au o grea situaţie financiară. Dar pentru firmele ruseşti cumpărarea lor este un mod de restabilire a legăturilor de producţie din perioada sovietică. Astfel, “Aluminiul Siberian” din Rusia nu avea capacităţi suficiente pentru transformarea bauxitei în alumină, iar acest deficit poate fi acoperit de fabrica de alumină Mikolaiev din Ucraina (cel mai mare producător de alumină din Europa).

În Moldova, Rusia este gata să preia acţiuni la întreprinderi din industria tutunului şi vinului în schimbul datoriilor de peste 800 milioane dolari (în majoritate provenite din importurile de energie, în principal către Gazprom).

Se semnalează încercări de a compara CSI cu UE şi de a prezenta comunitatea ca pe o formă de parteneriat politic şi economic similar celui vest-european. Este o comparaţie incorectă, nesusţinută de aspectele reale, deoarece avem de-a face cu asocierea unei economii uriaşe cu alte 11 mult mai mici, iar relaţiile sunt cele de manipulare a celor slabi de către cel puternic (mai mult sau mai puţin vizibilă, pe diverse căi şi cu diferite mijloace), unde egalitatea este doar pe hârtie. Spre deosebire de CSI, în cazul UE este vorba de un parteneriat de state cu statut egal, construit pe temeiul unei concepţii comune asupra drepturilor economice şi politice (care se şi pune în practică pentru toţi cetăţenii ţărilor membre), de o formulă de cooperare în interesul tuturor.

Noul preşedinte rus, Vladimir Putin, mai tânăr şi mai pragmatic, doreşte o integrare mai puternică (politică, economică, legislativă), cu accent pe cea economică. Principalele două probleme urgente pentru Rusia în anii următori sunt apropierea Ucrainei şi reintrarea ei cât mai strânsă în sfera de influenţă a Rusiei şi accesul la resursele de petrol din Marea Caspică şi, mai ales, controlul în această regiune, pe care Rusia este pe punctul să îl piardă în momentul în care reţeaua de conducte de transport va îngloba şi trasee care ocolesc Rusia, cu capacităţi tot mai mari. Existenţa unei pieţe comune CSI i-ar garanta Rusiei pătrunderea şi controlul economiilor din regiune, fie numai şi prin disproporţia de potenţial între economia sa şi cele ale restului membrelor, precum şi prin păstrarea legăturilor tradiţionale, care ar deveni competitive.

Dacă evoluţiile nu vor satisface aceste deziderate ascunse, Rusia nu va mai avea prea mare interes să dezvolte CSI şi aceasta va intra pe linie moartă.


S-a accentuat tendinţa către reorientarea relaţiilor economice externe către ţări din afara Comunităţii. Conform datelor existente, în 1999 doar în comerţul exterior al două ţări – Belarus şi Tadjikistan – statele CSI mai rămăseseră preponderente.

Ponderea comerţului intra-CSI în totalul comerţului exterior al Comunităţii Statelor Independente reprezenta în 1999 numai 30% faţă de 60% în 1991. Dacă în 1988-1990 comerţul între graniţele CSI reprezenta circa un sfert din PIB-ul URSS, astăzi comerţul intra-CSI reprezintă mai puţin de 10% din PIB-ul regiunii.

Deosebit de negativ s-a reflectat asupra colaborării economice în cadrul CSI reorientarea bruscă a Rusiei către comerţul cu alte zone. Deşi, datorită potenţialului (şi declaraţiilor) Rusia ar fi trebuit să devină centrul de recristalizare a spaţiului post-sovietic, volumul comerţului său cu ţările comunitare s-a redus de la 138,1 miliarde dolari (1991) la 19,0 miliarde dolari (1999), ca să urce uşor la 25,2 miliarde dolari (2000) cu tendinţe mult mai slabe de creştere în 2001.

 

Tabel nr. 3

Structura pe destinaţii a exportului statelor membre CSI (%)

	 
	1990
	1994
	1996
	1999
	2000

	 
	Ţări CSI
	Restul lumii
	Ţări CSI
	Restul lumii
	Ţări CSI
	Restul lumii
	Ţări CSI
	Restul lumii
	Ţări CSI
	Restul lumii

	Azerbaidjan 
	92
	8
	43
	57
	46
	54
	23
	77
	13
	87

	Armenia 
	95
	5
	73
	27
	46
	54
	24
	76
	24
	76

	Belarus 
	84
	16
	59
	41
	67
	33
	61
	39
	60
	40

	Georgia 
	92
	8
	54
	46
	65
	35
	45
	55
	41
	59

	Kazahstan 
	88
	12
	58
	42
	54
	46
	26
	74
	26
	74

	Kârgâzstan 
	94
	6
	66
	34
	78
	22
	40
	60
	41
	59

	Moldova 
	89
	11
	72
	28
	68
	32
	55
	45
	58
	42

	Rusia 
	63
	38
	21
	79
	18
	82
	15
	85
	13
	87

	Tadjikistan 
	86
	14
	23
	77
	43
	57
	46
	54
	48
	52

	Turkmenistan 
	91
	9
	76
	24
	67
	33
	...
	...
	...
	...

	Uzbekistan 
	96
	14
	68
	32
	21
	79
	...
	...
	...
	...

	Ucraina 
	80
	20
	55
	45
	51
	49
	28
	72
	31
	69


SURSA: Anuare statistice “Comunitatea Statelor Independente”, Moscova, 1999, 2000

 

Tabel nr. 4

Structura pe destinaţii a importului statelor membre CSI (%)

	 
	1990
	1994
	1996
	1999
	2000

	 
	Ţări CSI
	Restul lumii
	Ţări CSI
	Restul lumii
	Ţări CSI
	Restul lumii
	Ţări CSI
	Restul lumii
	Ţări CSI
	Restul lumii

	Azerbaidjan 
	72
	28
	62
	38
	35
	65
	31
	69
	32
	68

	Armenia 
	73
	27
	52
	48
	34
	66
	23
	77
	20
	80

	Belarus 
	70
	30
	68
	32
	66
	34
	64
	36
	71
	29

	Georgia 
	69
	31
	60
	40
	39
	61
	37
	63
	34
	66

	Kazahstan 
	77
	23
	60
	40
	70
	30
	43
	57
	55
	45

	Kârgâzstan 
	72
	28
	66
	34
	58
	42
	43
	57
	54
	46

	Moldova 
	74
	26
	73
	27
	61
	39
	40
	60
	34
	66

	Rusia 
	43
	57
	27
	73
	31
	69
	28
	72
	34
	66

	Tadjikistan 
	80
	20
	42
	58
	57
	43
	78
	22
	83
	17

	Turkmenistan 
	80
	20
	51
	49
	30
	70
	...
	...
	...
	...

	Uzbekistan 
	79
	21
	54
	46
	32
	68
	...
	...
	...
	...

	Ucraina 
	69
	31
	73
	27
	63
	37
	57
	43
	58
	42


SURSA: Anuare statistice “Comunitatea Statelor Independente”, Moscova, 1999, 2000

Uniunea economică, al cărei acord de creare a fost semnat încă din 1993, nu a căpătat trăsături reale. Legăturile economice şi comerciale dintre ţările membre CSI se realizează aproape exclusiv pe baze bilaterale şi nu multilaterale, aşa cum era de aşteptat de la o uniune economică. Condiţiile de colaborare din cadrul fiecărei perechi de ţări variază foarte mult. Se înregistrează o multitudine de probleme nerezolvate, care îngreunează relaţiile bilaterale, legate de existenţa datoriilor, de regimurile comerciale, de tarifele de tranzit etc.

Până la sfârşitul anului 1993 tendinţele dezintegraţioniste în creştere au fost oarecum frânate de folosirea rublei ca unică unitate monetară. Destrămarea zonei rublei şi introducerea monedelor naţionale au ridicat unul din ultimele obstacole din calea transformării relaţiilor economice reciproce între membrele CSI în relaţii interstatale, cu toate consecinţele ce au decurs din aceasta.

 

 

 

 

1.3.2. ŢĂRILE BALTICE

Daniela LIUŞNEA

Creşterea a rămas puternică şi în cele trei ţări baltice – PIB-ul lor agregat a crescut cu 6,3% (an/an) în prima jumătate a anului 2001. Rata medie a şomajului a urcat la 9,8% faţă de 5,8% în 1998. 

În ţările baltice creşterea producţiei industriale determinată de exporturi reflectă rezultatele unui deceniu de restructurare, reconstrucţie instituţională şi modernizare tehnologică. Pentru ţările baltice, exporturile nete şi consumul privat au contribuit cel mai mult la creşterea PIB.

La o examinare mai atentă se pot observa caracteristici specifice fiecărei ţări în parte, care sugerează că această tendinţă nu va fi de lungă durată. Creştere comerţului exterior cu mărfuri şi-a încetinit ritmul în ţările baltice şi se anticipează că rezultatele celei de-a doua jumătăţi a anului 2001 vor fi considerabil inferioare celor din primele şase luni sau din 2000. 

În timp ce PIB a crescut cu 5 % în Estonia, s-a înregistrat totuşi o încetinire notabilă a producţiei, care a demarat la mijlocul anului 2000. Letonia şi Lituania, datorită implicării lor în tranzitul şi/sau în rafinarea petrolului rusesc, au profitat de creşterea preţurilor mondiale ale acestui produs, dar, aşa cum am mai arătat, efectul acestui factor îşi pierde din importanţă pe măsură ce preţurile coboară. În acelaşi timp, Letonia şi Lituania, spre deosebire de Estonia, au înregistrat şi o apreciere considerabilă a monedelor lor naţionale, care sunt legate de alte valute decât euro. Coroana estoniană este legată de marca germană, în timp ce litasul lituanian este legat de dolar (trece la euro în februarie 2002), iar latul leton este legat de DST ale FMI. Aceste aprecieri le-ar putea afecta negativ competitivitatea pe pieţele europene.

 

Tabel nr. 1

Principalii indicatori macroeconomici (rate de creştere, %)

	 
	PIB 
	Producţia industrială 

	 
	1999
	2000 
	2001 estim 
	2002 progn
	1999
	2000 
	2001 estim 
	2002 progn

	Estonia 
	-3,9
	3,9
	5,0
	4,0
	-9,9
	7,0
	6,2
	4,8

	Letonia 
	1,1
	6,6
	7,3
	5,2
	-8,8
	3,2
	7,2
	5,0

	Lituania 
	-3,9
	3,9
	4,5
	3,9
	-9,9
	7,0
	10,5
	7,0


SURSA: Banca Estoniei, Surse oficiale statistice letone şi lituaniene, FMI, Business Monitor International (pentru estimări şi prognoze)

Tabel nr. 2

	 
	Export (miliarde dolari, FOB)
	Import (miliarde dolari, FOB)

	
	1999
	2000
	2001 estim
	2002 progn
	1999
	2000
	2001 estim
	2002 progn

	Estonia 
	2,52
	3,29
	3,46
	3,69
	3,34
	4,06
	4,35
	4,65

	Letonia 
	1,89
	2,06
	2,30
	2,46
	2,92
	3,12
	3,48
	3,76

	Lituania 
	3,15
	4,05
	4,54
	4,71
	4,55
	5,15
	6,15
	5,95


SURSA: Banca Estoniei, Surse oficiale statistice letone şi lituaniene, FMI, Business Monitor International (pentru estimări şi prognoze)

Tabel nr. 3

	 
	Inflaţia (%, sf. perioadei)
	Datoria externă (% PIB)
	Deficit bugetar (% PIB)

	 
	1999
	2000
	2001 estim
	2002 progn
	1999
	2000
	2001 estim
	2002 progn
	1999
	2000
	2001 estim
	2002 progn

	Estonia 
	3,8
	5,1
	4,2
	4,5
	58,7
	59,2
	61,7
	62,5
	-5,8
	-6,8
	-7,2
	-7,1

	Letonia 
	2,4
	1,8
	3,6
	2,9
	57,2
	66,6
	66,0
	65,6
	-9,6
	-6,9
	-7,2
	-7,3

	Lituania 
	0,3
	1,4
	2,0
	2,6
	22,3
	21,9
	21,7
	21,4
	-11,2
	-6,0
	-4,3
	-6,3


SURSA: Banca Estoniei, Surse oficiale statistice letone şi lituaniene, FMI, Business Monitor International (pentru estimări şi prognoze)

 

 

 

 

1.3.3. STADIUL REFORMEI ŞI PERSPECTIVELE DEZVOLTĂRII EUROPEI DE SUD-EST

Lucia MEZEI PUŞCOI

Europa de Sud-Est este o regiune cu o populaţie destul de mare (55 milioane locuitori) însă cu un nivel de dezvoltare destul de redus, cel puţin atunci când acesta este evaluat din perspectiva PIB pe locuitor. Din aceste motive, în viitorul apropiat această regiune oferă perspective limitate pentru afaceri.

Odată cu lansarea Pactului de Stabilitate pentru Europa de Sud-Est, în anul 1999, a fost introdusă şi denumirea acestei grupări regionale din care fac parte următoarele state: Albania, Bosnia-Herţegovina, Bulgaria, Croaţia, Macedonia, România şi Iugoslavia. Această denumire a fost utilizată ulterior în majoritatea studiilor regionale. 

Momentul cel mai critic în dezvoltarea acestei regiuni s-a înregistrat în timpul crizei din Kosovo, în anul 1999, însă de atunci au avut loc evoluţii încurajatoare din punct de vedere politic şi economic.

Din punct de vedere politic au avut loc evoluţii pozitive în majoritatea ţărilor din regiune. În Croaţia au avut loc alegeri parlamentare şi prezidenţiale care au condus la schimbări ale guvernului ce au permis îmbunătăţirea relaţiilor cu UE. În Serbia, la finele lunii septembrie 2000 a avut loc înlocuirea regimului autoritar şi a început un proces de democratizare. În toamna anului 2000 au avut loc alegeri locale şi în Albania. Tot în acea perioadă au avut loc alegeri locale în Kosovo - un prim pas în crearea instituţiilor politice. În septembrie 2000 au avut loc alegeri locale şi în Macedonia, care s-au repetat în unele părţi ale ţării în octombrie 2000 datorită unor conflicte, aceasta sugerând faptul că procesul de democratizare nu s-a încheiat în această ţară. În noiembrie 2000 au avut loc alegeri parlamentare şi în Bosnia-Herţegovina, care însă au adus din nou la putere partidele naţionaliste; aceasta ar putea contribui la încetinirea procesului de construire a instituţiilor democratice. În aceste circumstanţe, situaţia în regiune din punct de vedere al securităţii s-a îmbunătăţit, riscurile privind izbucnirea în viitor a unor conflicte violente fiind reduse. În acest fel unul dintre obstacolele majore în calea dezvoltării economice a regiunii a fost eliminat.

Din punct de vedere economic situaţia în regiune continuă să se îmbunătăţească. După o recesiune puternică în ultimul deceniu, în anul 2001 probabil toate ţările din regiune vor înregistra o creştere economică, iar perspectivele pentru următorii ani sunt la fel de bune. Aceasta nu înseamnă că în următorii ani Europa de Sud-Est nu se va confrunta cu unele probleme majore. Dimpotrivă, în majoritatea statelor din regiune vor avea loc schimbări importante determinate de reforma economică. Statele din această zonă se confruntă cu probleme macroeconomice destul de importante:

· Şomajul este important în regiune, la fel şi munca la negru;

· Autoritatea statului şi a instituţiilor locale este redusă;

· Conturile externe înregistrează deficite, iar plăţile în contul datoriei externe sunt tot mai greu de efectuat.

Nici la nivel microeconomic situaţia nu este mult mai încurajatoare:

· Procesul de privatizare nu este transparent şi se desfăşoară foarte lent, la fel şi procesul de restructurare; 

· Puterea instituţiilor din sistemul juridic este redusă iar corupţia este mare;

· Firmele se confruntă simultan cu constrângeri bugetare tari şi slabe;

· Datoriile inter-întreprinderi sunt importante;

· Sistemul bancar şi pieţele financiare în general se caracterizează printr-un nivel scăzut de dezvoltare;

· Piaţa neagră şi activităţile criminale au luat o amploare considerabilă.

Deşi problemele cu care se confruntă ţările din regiune sunt similare, nu trebuie să se omită faptul că există o mare diversitate în regiune din punct de vedere a nivelului de dezvoltare şi a integrării intra şi inter-regionale, care este consecinţa poziţiilor iniţiale diferite (situaţia iniţială a statelor din fosta RSF Iugoslavia diferă de cea a ţărilor cu economie centralizată cum sunt Bulgaria sau România, sau de cea a Albaniei) şi a politicilor diferite adoptate de aceste state în ultimul deceniu. De exemplu, statele din fosta RSF Iugoslavia înaintea demarării procesului de tranziţie aveau relaţii comerciale mai intense cu UE decât cu ţările socialiste, aveau un sistem al băncilor comerciale şi o monedă aproape convertibilă. Cu siguranţă şocul liberalizării ar fi fost mai uşor de depăşit de către aceste state decât de către economiile centralizate sau de către ţări precum Albania. Chiar în prezent, cu excepţia Serbiei, nivelul preţurilor în ţările din fosta RSF Iugoslavia este mult mai mare decât în celelalte ţări din Europa de Sud-Est.

Un element comun ţărilor din Europa de Sud-Est este lipsa de hotărâre în desfăşurarea procesului de reformă şi faptul că nu s-au bazat pe măsuri standard. Totuşi există elemente care au legătură cu situaţia iniţială din aceste state. De pildă statele din fosta RSF Iugoslavia au avut mai mult succes în menţinerea sub control a inflaţiei (cu excepţia Serbiei). De asemenea, veniturile bugetare în majoritatea cazurilor nu s-au diminuat la un nivel îngrijorător, iar reorientarea schimburilor comerciale către UE a fost mai uşoară, deşi acestea s-au confruntat în acea perioadă şi cu procesul de destrămare a Iugoslaviei. În Bulgaria, stabilizarea la nivel macroeconomic s-a realizat după introducerea Consiliului Monetar, în 1997, iar în România aceasta încă mai reprezintă un obiectiv major al politicii economice. Reorientarea schimburilor comerciale a fost dificilă mai ales în cazul Bulgariei, însă alte reforme s-au desfăşurat mai rapid decât în fosta RSF Iugoslavia, în special datorită apropierii mai puternice de UE, care a dat un impuls tranziţiei şi modificărilor instituţionale.

În Albania, procesul de liberalizare a condus la colapsul producţiei industriale, iar crearea instituţiilor economiei de piaţă a fost un proces lent şi dificil. 

În consecinţă, această regiune nu este una omogenă, iar în plus este puternic dezintegrată datorită dispariţiei fostei RSF Iugoslavia şi a numeroaselor războaie care s-au încheiat la mijlocul anului 1999. Totodată există o mare diversitate a tipurilor de relaţii contractuale pe care aceste state le au cu UE, care contribuie şi mai mult la sporirea diversităţii. În consecinţă, principalele obiective ale Europei de Sud-Est sunt: formarea statelor şi a naţiunilor, tranziţia, dezvoltarea şi integrarea.

Până la momentul schimbărilor politice din anul 2000 care au avut loc în Croaţia şi Serbia, încercările de integrare regională au fost puţin importante. Acestea ar trebui să se amplifice şi datorită efortului internaţional depus prin Pactul de Stabilitate. În acest scop trebuie identificate principalele bariere în calea procesului de integrare, deşi acestea nu sunt aceleaşi pentru toată regiunea. Principalele bariere identificate până în prezent sunt: 

· numărul mare al graniţelor, care au condus la o reorientare a schimburilor comerciale, chiar şi acolo unde există zone de comerţ liber; în unele cazuri se interzice prin lege desfăşurarea de schimburi comerciale cu ţări din regiune sau din afara acesteia. Pe de altă parte, în unele state taxele şi tarifele percepute la vamă reprezintă o importantă sursă de venituri bugetare;

· lipsa de coordonare a politicilor economice ale statelor din regiune;

· existenţa unor diferenţe în ceea ce priveşte dezvoltarea instituţională.

 

Perspectivele de creştere economică a ţărilor din Europa de Sud-Est

Deşi în ultimul an s-a înregistrat o creştere a PIB în regiune, întrebarea care se pune este dacă aceasta şi mai ales anumite state din regiune au ieşit din recesiune. Răspunsul depinde de rezultatele reformei din statele din zonă.

 

Tabel nr. 1

Creşterea PIB real în perioada 1990-2001

	
	1990
	1991
	1992
	1993
	1994
	1995
	1996
	1997
	1998
	1999
	previziuni

	
	
	
	
	
	
	
	
	
	
	
	2000
	2001

	Albania
	-10,0
	-28,0
	-7,2
	9,6
	8,3
	13,3
	9,1
	-7,0
	8,0
	8,0
	7,0
	8,0

	Bosnia

Herţegovina
	n.a.
	n.a.
	n.a
	n.a
	32,0
	50,0
	69,0
	30,0
	18,0
	8,0
	15,0
	14,0

	Bulgaria
	-9,1
	-11,7
	-7,3
	-1,5
	1,8
	2,9
	-10,1
	-7,0
	3,5
	2,4
	4,5
	4,0

	Croaţia
	-7,1
	-21,1
	-11,7
	-8,0
	5,9
	6,8
	5,9
	6,8
	2,5
	-0,3
	2,5
	2,5

	Macedonia
	n.a
	-3,2
	-8,2
	-1,2
	-1,8
	-1,1
	1,2
	1,4
	2,9
	2,7
	5,0
	5,0

	România
	-5,6
	-12,9
	-8,8
	1,5
	3,9
	7,1
	3,9
	-6,1
	-5,4
	-3,2
	1,0
	2,0

	Iugoslavia
	-7,9
	-11,6
	-27,9
	-30,8
	2,5
	6,1
	5,9
	7,4
	2,5
	-23,2
	5,0
	5,0


Sursa: Institutul de Studii Economice Internaţionale Comparative – cuprinde statistici naţionale şi internaţionale - Viena, Austria.

 

În Albania, concomitent cu stabilizarea situaţiei pe plan politic, perspectivele de creştere se îmbunătăţesc. Ca în majoritatea statelor din regiune, se poate observa acelaşi dezechilibru la nivel macroeconomic (deficit fiscal considerabil, deficit substanţial al contului curent, rată ridicată a şomajului). De asemenea, procesul de dezindustrializare a fost cel mai sever din regiune. În final, deficienţele de natură instituţională reprezintă o problemă mai importantă decât în alte state din regiune. Instituţiile financiare internaţionale lucrează la un număr important de proiecte ce vizează consolidarea instituţiilor de piaţă şi politice, eliminarea corupţiei şi a economiei subterane, proiecte care însă se desfăşoară lent. În ceea ce priveşte creşterea economică, perspectivele nu sunt lipsite de o oarecare incertitudine. 

Cazul Bosniei - Herţegovina este unul complex. Datorită constituţiei adoptate în cadrul Acordului de pace de la Dayton, care a conferit responsabilităţi limitate guvernului central, procesul de reintegrare a ţării a fost lent. Rolul Reprezentanţei Naţiunilor Unite în regiune a fost important în procesul de reformă. Introducerea Consiliului Monetar a contribuit la menţinerea stabilităţii preţurilor, mai întâi în Federaţia Musulmano - Croată, iar ulterior şi în Republica Sârbă. În schimb deficitele balanţei comerciale şi a contului curent sunt considerabile, la fel deficitul bugetar, iar rata şomajului este de circa 40%. 

Iniţial s-a hotărât ca stabilitatea preţurilor să fie însoţită de o transformare rapidă şi radicală; procesul de privatizare trebuia să se desfăşoare rapid şi trebuiau introduse instituţiile economiei de piaţă. Aceste reforme însă nu s-au derulat, prin urmare numărul investiţiilor private este limitat. Donaţiile şi investiţiile publice s-au substituit celor private, economia acestei ţări devenind puternic dependentă de asistenţa externă. Comunitatea internaţională intenţionează să diminueze considerabil asistenţa acordată acestei ţări sperând că această măsură va determina demararea rapidă a procesului de reformă. 

Bosnia - Herţegovina este unul dintre statele care depinde considerabil de dezvoltarea în regiune (mai ales din Serbia sau Croaţia). În consecinţă, dacă situaţia în aceste state se va îmbunătăţi, aceasta va avea o influenţă pozitivă asupra evoluţiei în plan economic a Bosniei - Herţegovina.

În Bulgaria procesul de tranziţie a început propriu-zis la finele anului 1997, după numeroase amânări ale reformelor structurale şi instituţionale. După introducerea Consiliului Monetar la mijlocul anului 1997, s-a obţinut stabilizarea preţurilor şi echilibrului fiscal, însă progresul celorlalte reforme este lent. Creşterea economică este redusă, iar deficitul contului curent, ca şi rata şomajului, se amplifică. Din pricina unei datorii externe considerabile, poziţia sa externă se poate înrăutăţi, iar perspectivele de creştere se pot deteriora.

În Croaţia reformele macroeconomice şi instituţionale nu s-au încheiat. La nivel macroeconomic, există o anumită lipsă de coordonare a politicilor monetară şi fiscală. Banca Centrală a reuşit să asigure stabilitatea preţurilor (în perioada 1994-2000), însă politica fiscală a fost una expansionistă aproape pe parcursul întregii perioade. În consecinţă au apărut dezechilibre ale balanţei comerciale (exporturile au stagnat, însă situaţia în turism s-a redresat în 2000) şi ale contului curent. Ca urmare, datoria externă s-a amplificat. În al doilea rând nivelul preţurilor este ridicat, având consecinţe asupra competitivităţii externe.

Ca urmare a unei creşteri negative şi a unei competitivităţi scăzute, se înregistrează o creştere a ratei şomajului, aceasta indicând probabil faptul că recesiunea nu s-a încheiat în Croaţia, deşi producţia industrială şi PIB au înregistrat creşteri în anul 2000. Pe de altă parte rata mare a şomajului poate sugera o intensificare a procesului de restructurare a economiei. 

Punctul anterior indică divergenţa între evoluţiile la nivel macroeconomic şi schimbările instituţionale. Croaţia este un caz tipic în care s-a realizat stabilizarea economiei, dar alte reforme se desfăşoară lent ori s-au realizat greşit, cum este cazul privatizării, caracterizate prin lipsa de transparenţă, corupţie şi alte componente ineficiente. La fel sistemul bancar, care încă nu îşi îndeplineşte rolul în procesul de intermediere financiară sau în domeniul investiţiilor. Acesta a beneficiat de o infuzie importantă de capital de la buget, însă în perioada 1998-1999 s-a înregistrat colapsul sistemului bancar. Ulterior acesta a fost privatizat, în prezent circa 70% din industria bancară aparţinând investitorilor străini. 

Macedonia a luat mai întâi măsuri de stabilizare macroeconomică, deşi au fost demarate şi unele reforme. Cea mai mare parte a economiei a fost privatizată, iar bugetul a fost consolidat. Ca urmare, în prezent se înregistrează un excedent bugetar (+1%). PIB a înregistrat o scădere sau o stagnare pe parcursul ultimilor zece ani, însă în anul 2000 a înregistrat o creştere de 5%. Pentru anul 2001 se anticipa menţinerea creşterii la acelaşi nivel. Pe de altă parte rata şomajului este ridicată şi există şi alte probleme sociale. Această ţară depinde foarte mult de evoluţiile din regiune. Creşterea economică actuală a fost stimulată de exportul către Kosovo, iar o redresare în Serbia va avea acelaşi efect. În acelaşi timp, o îmbunătăţire a relaţiilor economice cu Grecia a avut o influenţă pozitivă. Comerţul liber în regiune este un element vital pentru Macedonia, ca şi pentru Bosnia Herţegovina, Kosovo şi Muntenegru. Spre deosebire de statele menţionate, Macedonia a semnat acorduri de comerţ liber cu toţi vecinii săi. Strategia de dezvoltare a Macedoniei pune accentul pe creşterea determinată de exporturi, lucru care nu a avut loc într-o măsură importantă până la momentul actual.

În România procesul de stabilizare macroeconomică şi reformele au fost mult amânate. Unele reforme au fost demarate, iar stabilizarea se va realiza curând. Această ţară este mare comparativ cu celelalte din regiune, în consecinţă piaţa internă este importantă pentru creştere. Prin urmare, perspectivele de creştere vor depinde mult de schimbările instituţionale şi de procesul de restructurare.

În cazul Iugoslaviei, cele trei regiuni ale sale (Serbia, Kosovo şi Muntenegru) trebuie tratate separat. 

Serbia este o economie închisă datorită diverselor sancţiuni care i s-au impus începând cu anul 1992 şi datorită sistemelor sale, politic şi economic, care nu au suferit transformări importante. În consecinţă, Serbia se află în faza iniţială a procesului de tranziţie şi reformă. Există numeroase dezechilibre interne şi externe, precum şi un sistem instituţional rămas în urmă.

Rata şomajului este de circa 30% sau chiar mai mare, iar numărul şomerilor neînregistraţi este aproximativ egal cu cel al celor care lucrează în economia subterană. Pe de altă parte numărul celor care au o a doua slujbă la negru este destul e ridicat. Această situaţie indică necesitatea unei ample restructurări a pieţei muncii.

Nivelul preţurilor este distorsionat, acestea reprezentând între o treime şi jumătate din cele înregistrate în alte state din fosta RSF Iugoslavia. După eliminarea controlului asupra preţurilor şi a sancţiunilor, acestea vor creşte substanţial, ca şi în alte state din Est la începutul procesului de tranziţie. 

Preţurile relative sunt şi ele distorsionate în mai multe moduri. Există cel puţin trei tipuri de preţuri: administrate (chirii, tarife la utilităţi), controlate şi menţinute artificial la un nivel scăzut (la bunurile de consum, salariile, cursul de schimb) şi preţuri la negru (în cazul majorităţii preţurilor controlate sau menţinute artificial la un nivel scăzut). Preţurile la negru sunt în general mai mari decât celelalte două categorii, cu excepţia salariilor. Chiar şi preţurile de pe piaţa neagră sunt distorsionate. 

Deficitul bugetar este ridicat, reprezentând probabil circa 10% din PIB, în condiţiile unei inflaţii ridicate şi a unor datorii inter-întreprinderi tot mai mari. În condiţiile unor eforturi considerabile de stabilizare acesta probabil va creşte. 

Băncile şi întreprinderile sunt insolvabile, iar deficitul comercial este ridicat, importurile fiind acoperite de exporturi în proporţie de doar 50%. Deficitul contului curent este dificil de estimat, iar rezervele valutare, considerate secret de stat, sunt estimate la circa 300-400 milioane dolari SUA. Creditele externe şi investiţiile străine sunt probabil reduse.

Sistemele legal şi instituţional sunt ineficiente, fiind necesară demararea reformei în aceste sectoare. 

În ceea ce priveşte structura proprietăţii, proprietatea socială este încă dominantă. Statul a naţionalizat unele întreprinderi mari şi utilităţi, în consecinţă proprietatea de stat este încă semnificativă. Restul aparţine proprietăţii private. Există şi un număr important de companii cu proprietate mixtă.

Procesul de tranziţie în Serbia va trebui să urmărească liberalizarea preţurilor şi a comerţului, stabilizarea macroeconomică şi accelerarea procesului de tranziţie către o economie de piaţă. Totodată trebuie rezolvate problemele administrării sectoarelor public şi privat.

În viitorul apropiat perspectivele de creştere vor depinde de ajutorul extern şi de modul de funcţionare a companiilor existente. 

Situaţia în Muntenegru este diferită. Acesta a acţionat ca un stat independent din anul 1998. În anul 1999, a fost adoptată marca germană drept a doua monedă oficială. În noiembrie 2000 euro a devenit singura monedă oficială. Politica sa fiscală este diferită de cea din Serbia, iar sistemul fiscal a fost separat de cel iugoslav. Aceste măsuri au fost realizate cu ajutor financiar şi tehnic din partea SUA şi UE. Procesul de privatizare a fost demarat dar se desfăşoară lent. Probabil că acesta se va accelera în condiţiile unor probleme mai puţin importante legate de securitate. Datorită legăturilor anterioare strânse cu Serbia, evoluţia din acest stat, ca şi din alte state din regiune, va influenţa situaţia economică din Muntenegru.

Kosovo este o entitate politică fără un statut clar. În prezent acesta este guvernat ca un protectorat de facto, dar va trebui să îşi creeze propriile structuri politice şi legale. Unele elemente de management la nivel macroeconomic au fost introduse de Banca Mondială şi de alţi agenţi internaţionali implicaţi în guvernarea regiunii, dar nu există date privind activitatea economică din zonă. Anchetele sugerează o dezvoltare a serviciilor şi a sectorului de construcţii, însă industria este încă în recesiune. Investiţiile sunt reduse, iar cele în infrastructură lipsesc cu desăvârşire.

Kosovo depinde foarte mult de evoluţiile din regiune, mai ales din Serbia şi Macedonia. Astfel, normalizarea situaţiei în regiune şi liberalizarea au o influenţă importantă asupra perspectivelor de creştere în Kosovo. Deoarece aceste procese se desfăşoară lent, la fel ca şi procesul de creare a instituţiilor, perspectivele de creştere în Kosovo nu par a fi prea bune.

Tabel nr. 2

Indicatori economici de bază în anul 1999

	
	Albania
	Bosnia -

Herţegovina
	Bulgaria
	Croaţia
	Macedonia
	România
	Iugoslavia

	PIB la rata de schimb
	3.789
	4.418
	12.405
	20.183
	3.432
	34.027
	16.450

	PIB/loc ( în $ la rata de schimb)
	1.118
	1.178
	1.510
	4.485
	1.699
	1.515
	1.965

	PIB/loc (în $ la paritatea puterii de cumparare) 1)
	2.983
	n.a
	5.170
	7.110
	4.530
	5.920
	3.500 2)

	Indicele preţurilor de consum (%, media anuală)
	0,4
	0/14 3)
	0,3
	4,2
	-1,1
	45,8
	44,9

	Rata şomajului (%, la sfârşitul perioadei)
	18,0
	39,0
	16,0
	19,1
	32,4
	11,5
	25,5

	Sold bugetar (% din PIB)
	-11,0
	-5,7
	-1,0
	-2,0
	1,0
	-4,0
	-6,11)

	Deficitul balanţei comerciale (% din PIB)
	-17,5
	-32,0
	-12,1
	-17,3
	-17,6
	-5,6
	-10,9

	Deficitul contului curent (% din PIB)
	-4,0 4)
	-21,4
	-5,5
	-7,5
	-3,9
	-3,8
	-3,6


Note: 
1). În 1998

2). Estimare a Prof. Pavle Petrovic, University of Belgrade


3). Prima cifră se referă la Federaţia Croato- Musulmană, a doua se referă la Republica Sârbă.


4). Inclusiv transferurile oficiale.

Sursa: Institutul de Studii Economice Internaţionale Comparative – cuprinde statistici naţionale şi internaţionale - Viena, Austria.

 

Investiţii şi sistemul bancar

Datorită faptului că în ultimul deceniu în ţările din Europa de Sud-Est a fost recesiune economică, volumul investiţiilor a fost de asemenea redus. Este vorba atât de investiţiile străine cât şi de investiţiile interne. Însă există o mare diversitate în regiune în ceea ce priveşte investiţiile străine directe (ISD), remarcându-se două caracteristici importante ale acestora: pe de o parte influxurile de ISD s-au mărit în ultimii doi ani sau în ultimul an, ceea ce indică o modificare a climatului investiţional şi a modului de abordare a tranziţiei. Pe de altă parte, stocul influxurilor de ISD nu este prea mare, mai ales în Bosnia - Herţegovina, Iugoslavia şi Macedonia. 

Evoluţia volumului de investiţii este influenţată de câţiva factori, între care menţionăm: 

· nevoia de a trece de la finanţarea prin împrumuturi la finanţare cu ajutorul ISD, mai ales în situaţia în care nivelul datoriei externe este periculos de mare;

· privatizarea; atunci când procesul de privatizare se accelerează, influxurile de ISD se majorează (investiţiile pe loc gol nu deţin o pondere importantă în regiune);

· comerţul determinat de nevoia de fabricare în străinătate a produselor; în numeroase cazuri investiţiile străine sunt atrase de costul scăzut al forţei de muncă şi de echipamentul existent. Aceste tipuri de relaţii de afaceri au fost relativ dezvoltate în statele din fosta RSF Iugoslavia;

· distribuirea riscurilor; nivelul scăzut al volumului ISD este şi rezultatul unui risc politic ridicat. Alte tipuri de risc sunt cele legate de garanţiile legale sau siguranţa instituţiilor, corupţie, gradul de deschidere al pieţelor, calitatea şi stabilitatea managementului.

Aceşti factori sunt importanţi şi în cazul investiţiilor interne. Chiar în cazul în care influxurile de ISD se majorează, investiţiile interne pot să nu se amplifice substanţial, în primul rând din cauza nivelului scăzut de dezvoltare a sistemului bancar şi a pieţelor financiare în general. Companiile din regiune trebuie să investească din profitul propriu, iar în cazul investiţiilor pe loc gol din economiile proprii, pentru că creditele sunt scumpe sau riscante, ori nu sunt disponibile companiilor recent înfiinţate. 

În multe state din regiune s-a încercat reabilitarea sectorului bancar, de obicei prin infuzie de capital de la buget, însă în majoritatea cazurilor acest proces nu a înregistrat succese. Băncile din fosta RSF Iugoslavia deţineau un volum important al creditelor neperformante şi aveau o reputaţie proastă. Prin urmare, acestea nu au reuşit să atragă un volum important al depozitelor bancare. Ulterior băncile au fost vândute în cea mai mare parte investitorilor străini, de exemplu în cazul Croaţiei sau Macedoniei. Soarta va fi aceeaşi pentru băncile din Serbia şi Muntenegru după ce se va permite accesul important al investitorilor străini la privatizare. Deşi prezenţa băncilor străine nu este neglijabilă în Bosnia - Herţegovina, Bulgaria sau România, investiţiile acestora nu sunt substanţiale. Atât băncile locale cât şi cele străine preferă să investească în străinătate datorită riscului ridicat al investiţiilor interne.

Un volum important al investiţiilor interne este şi cel al instituţiilor financiare internaţionale în procesul de reconstrucţie. Totodată, investiţii publice importante, destinate dezvoltării unor obiective la nivel macroeconomic, sau efectuate în scop umanitar, se datorează UE. Aceste investiţii creează noi oportunităţi de afaceri pe plan intern şi extern.

Tabel nr. 3

Influxurile de investiţii străine directe în perioada 1990 –1999

	(milioane dolari SUA)

	 
	1990
	1991
	1992
	1993
	1994
	1995
	1996
	1997
	1998
	1999

	Albania
	n.a.
	n.a
	20
	58
	53
	70
	90
	48
	45
	41

	Bosnia

Herţegovina
	n.a
	n.a
	n.a
	n.a
	n.a
	n.a
	n.a
	n.a
	100
	60

	Bulgaria
	4
	56
	42
	40
	105
	90
	109
	505
	537
	806

	Croaţia
	n.a
	n.a
	13
	120
	117
	115
	506
	530
	898
	1407

	Macedonia
	n.a
	n.a
	n.a
	n.a
	19
	9
	11
	16
	118
	30

	România
	n.a
	40
	77
	94
	341
	419
	263
	1215
	2031
	1023

	Iugoslavia
	n.a 
	n.a
	n.a
	n.a
	n.a
	n.a
	n.a
	740
	300
	n.a


Sursa: Institutul de Studii Economice Internaţionale Comparative – cuprinde statistici naţional şi internaţionale - Viena, Austria.

Avantaje comparative

Principalele avantaje comparative ale statelor din Europa de Sud-Est sunt nivelul scăzut al costurilor cu forţa de muncă, dotarea la un nivel ridicat cu capital uman şi apropierea de pieţele UE.

Nivelul preţurilor şi al salariilor sunt ridicate în Croaţia, Macedonia, Bosnia- Herţegovina şi chiar în Kosovo (în mare parte datorită prezenţei străinilor cu cereri mari de consum), faţă de alte state din Europa de Sud-Est, precum Bulgaria, România, Serbia şi Muntenegru. Situaţia în ultimele două state menţionate s-ar putea modifica odată cu deschiderea spre exterior a acestora, datorită influxului important de capital din străinătate. Cu toate acestea, costul forţei de muncă continuă să fie scăzut, în aceste condiţii industriile intensive în forţă de muncă dispunând de avantaje comparative.

Pe lângă costul scăzut al forţei de muncă, nivelul de calificare este ridicat în majoritatea statelor din regiune, cu excepţia celor în care o pondere importantă a populaţiei îşi desfăşoară activitatea în agricultură (în principal Albania, dar şi România sau Macedonia). 

Nivelul scăzut al costurilor cu forţa de muncă şi calificarea la un nivel superior permit dezvoltarea întreprinderilor mici şi mijlocii (IMM). În prezent activitatea economică este dominată de serviciile care necesită un grad redus de calificare sau care se desfăşoară în mare măsură pe piaţa neagră. Datorită calificării la un nivel superior şi dezvoltării tehnologiei informaţiei, IMM în domeniul serviciilor şi industriei prelucrătoare pot fi competitive. 

Poziţia geografică a acestor economii, în apropierea UE reprezintă an alt avantaj comparativ. Activităţile care ar putea fi competitive sunt: industria extractivă şi exportul de materii prime, turismul, industria alimentară, industriile intensive în forţă de muncă (textile, pielărie), cele producătoare de bunuri de folosinţă îndelungată (care şi-au pierdut pieţele de desfacere datorită procesului de dezintegrare a regiunii şi nivelului scăzut al veniturilor populaţiei din regiune), sectorul energetic, de comunicaţii, de transport şi de construcţii.

 

Comerţ şi investiţii

Odată cu diminuarea producţiei în statele din Europa de Sud-Est a avut loc şi o scădere a volumului schimburilor comerciale, ca o consecinţă a pierderii pieţelor de desfacere, a reorientării schimburilor comerciale, deteriorării avuţiei naţionale şi a relaţiilor comerciale.

Dezintegrarea fostei RSF Iugoslavia a însemnat pierderea a numeroase pieţe de desfacere. La aceasta se adaugă şi pierderea pieţelor fostului bloc socialist. Pieţele pierdute nu au fost înlocuite cu uşurinţă de altele. La aceasta se adaugă şi procesul de dezintegrare a companiilor, a liniilor de producţie şi a clusterelor de producţie. Cel mai bun exemplu este cel al Bosniei - Herţegovina unde dezintegrarea statului a însemnat şi dezintegrarea întreprinderilor de stat, de exemplu a celor din industria lemnului, automobilelor, de construcţii etc. Acelaşi fenomen poate fi observat şi în fosta Iugoslavie. În cazul Bulgariei situaţia este diferită, în sensul că piaţa fostei URSS nu a mai putut fi înlocuită de altele, datorită calităţii şi standardelor diferite.

 

Tabel nr. 4

Importuri în perioada 1990 –1999

	(milioane dolari SUA)

	 
	1990
	1991
	1992
	1993
	1994
	1995
	1996
	1997
	1998
	1999

	Albania
	n.a
	281
	524
	602
	601
	680
	922
	694
	812
	938

	Bosnia

Herţegovina
	n.a
	n.a
	n.a
	n.a
	894
	1082
	1882
	2333
	2526
	2388

	Bulgaria
	13128
	2706
	4468
	4757
	4185
	5658
	5074
	4932
	5031
	5469

	Croaţia
	n.a
	n.a
	4461
	4666
	5229
	7510
	7788
	9104
	8383
	7777

	Macedonia
	n.a
	n.a
	1206
	1199
	1484
	1719
	1627
	1779
	1915
	1796

	România
	9203
	5793
	6260
	6522
	7109
	10278
	11435
	11280
	11138
	10395

	Iugoslavia
	7460
	5548
	3859
	n.a
	n.a
	n.a
	4119
	4826
	4849
	3296


Sursa: Institutul de Studii Economice Internaţionale Comparative – cuprinde statistici naţionale şi internaţionale - Viena, Austria.

În cazul majorităţii statelor din Europa de Sud-Est a avut loc reorientarea schimburilor comerciale către UE, pieţele acesteia devenind chiar mai importante decât pieţele interne. În cazul României sau Bulgariei, care au încheiat Acorduri Europene cu UE, ponderea schimburilor comerciale cu UE a crescut dramatic, însă recesiunea economică din aceste ţări a împiedicat creşterea substanţială a exporturilor şi importurilor din UE. Însă îmbunătăţirea perspectivelor de creştere va avea un efect pozitiv asupra comerţului exterior al acestor state. În cazul celorlalte ţări din regiune, cu excepţia Albaniei, odată cu deschiderea spre exterior a acestora va creşte substanţial şi volumul schimburilor comerciale cu UE. 

În cazul Albaniei, a avut loc o anumită reorientare a schimburilor comerciale. Pieţele de export s-au modificat (aceasta exportă mai ales materii prime şi energie), dar volumul exporturilor s-a menţinut la acelaşi nivel. În schimb importurile s-au accelerat, majoritatea provenind din UE (Grecia, Italia). 

În cazul Iugoslaviei, înainte de 1989 schimburile comerciale se desfăşurau în principal în interiorul RSF Iugoslavia, cu puţine excepţii. Destrămarea Iugoslaviei a condus şi la diminuarea considerabilă a comerţului din fosta Iugoslavie. După liberalizarea comerţului în regiune şi cu UE va avea loc o nouă reorientare a comerţului, chiar dacă în prezent există relaţii comerciale mai intense între Serbia şi Republica Sârbă din Bosnia-Herţegovina, sau între Croaţia şi Federaţia Musulmano-Croată din Bosnia-Herţegovina. 

Datorită sărăciei din regiune, volumul comerţului este scăzut şi comerţul pe piaţa neagră cu produse de calitate inferioară din import a luat amploare. Importul de produse de calitate inferioară afectează producţia internă pentru că preţul celor din import este mult mai scăzut deşi calitatea este inferioară, iar populaţia cu venituri reduse le preferă pe cele ieftine. În consecinţă companiile sunt tentate să îşi continue activitatea pe piaţa neagră.

Datorită numeroaselor graniţe, reglementări, legături financiare proaste şi corupţiei, volumul comerţului se diminuează, iar schimburile comerciale se desfăşoară tot mai mult pe piaţa neagră. Aceste tipuri de bariere în calea comerţului au o importanţă sporită, sugerată de importanţa pentru ţările respective a veniturilor la buget din taxe vamale. 

Pentru puţine state din regiune, precum Bosnia-Herţegovina, comerţul regional este important. Pentru majoritatea ţărilor din Europa de Sud-Est relaţiile comerciale tradiţionale cu parteneri din UE sunt cele mai importante. Pentru altele, Rusia este un partener important, datorită importului de petrol şi gaze. Importurile în UE din Albania, Bosnia-Herţegovina, Croaţia, Macedonia şi Iugoslavia au fost liberalizate, cu mici excepţii (produsele sensibile). Pasul următor este liberalizarea comerţului în Europa de Sud-Est. 

Liberalizarea comerţului din regiune şi dintre regiuni este importantă nu numai pentru comerţ ci şi pentru investiţii, datorită dimensiunii mari a pieţelor, dar şi din motive legate de specializare sau aglomerare.

Concomitent cu un nivel scăzut al comerţului intra-regional se manifestă un nivel şi mai scăzut al investiţiilor intra-regionale. În general, în sectoarele în care comerţul este intens şi interesul pentru investiţii este ridicat. Nivelul investiţiilor va creşte nu numai în sectoarele în care schimburile comerciale sunt importante ci şi în sectorul bancar şi al serviciilor, mai ales după preluarea unei părţi considerabile a sectorului financiar de către investitorii străini, care vor analiza oportunităţile de investiţii din întreaga regiune. În condiţiile unor niveluri reduse ale preţurilor, aceste oportunităţi vor fi valorificate odată ce se va sesiza o anumită stabilitate şi reluarea creşterii în regiune.

Tabel nr. 5

Exporturi în perioada 1990 –1999

	(milioane dolari SUA)

	 
	1990
	1991
	1992
	1993
	1994
	1995
	1996
	1997
	1998
	1999

	Albania
	n.a.
	73
	70
	112
	141
	205
	244
	159
	208
	275

	Bosnia

Herţegovina
	n.a.
	n.a.
	n.a.
	n.a.
	91
	152
	336
	575
	817
	973

	Bulgaria
	13440
	3440
	3922
	3721
	3985
	5355
	4890
	4940
	4297
	3967

	Croaţia
	n.a.
	n.a.
	4598
	3904
	4260
	4633
	4512
	4171
	4541
	4280

	Macedonia
	n.a.
	n.a.
	1199
	1055
	1086
	1204
	1147
	1237
	1311
	1192

	România
	5775
	4266
	4363
	4892
	6151
	7910
	8085
	8431
	8302
	8503

	Iugoslavia
	5815
	4704
	2539
	n.a.
	n.a.
	n.a.
	2018
	2677
	2858
	1498


Sursa: Institutul de Studii Economice Internaţionale Comparative – cuprinde statistici naţionale şi internaţionale - Viena, Austria.

 

Piaţa muncii

Cea mai importantă problemă a regiunii este rata ridicată a şomajului, care indică faptul că recesiunea nu s-a încheiat. Pe de altă parte studiile sugerează necesitatea unei restructurări importante a pieţei muncii din regiune. 

Datele existente indică faptul că şomajul înregistrat este mai mare decât şomajul detectat prin anchete, exceptând Bulgaria şi România, sugerând de cele mai multe ori existenţa unei pieţe negre prospere. 

Rata şomajului este mai ridicată în rândul tinerilor, a persoanelor cu pregătire superioară, a celor care se angajează pentru prima oară, a minorităţilor şi a femeilor. Şomajul este în majoritatea cazurilor de tip structural.

În ceea ce priveşte structura forţei de muncă, ponderea celor ce lucrează în sectorul privat este mai mare, dar locurile de muncă din sectorul public sunt totuşi preferate. De aceea, numărul angajaţilor din sectorul public a crescut mai rapid decât nivelul mediu de creştere înregistrat la nivelul economiei. De asemenea numărul celor care lucrează la negru este important în Europa de Sud-Est.

Procesul de stabilizare în unele state din regiune este susţinut de "îngheţarea" salariilor din sectorul public, cum este cazul Macedoniei, dar de obicei în majoritatea ţărilor, după stabilizarea preţurilor, salariile cresc mai rapid decât productivitatea, probabil datorită inflexibilităţii pieţei muncii şi unor consideraţii legate de ciclul electoral. 

Salariile brute sunt substanţial mai mari decât cele nete, din cauza taxelor mari şi contribuţiilor sociale importante, fapt ce influenţează deciziile de angajare.

Mobilitatea în cazul pieţelor locale şi regionale este redusă, aceasta şi datorită numărului mare de refugiaţi din regiune. 

Administrarea sectoarelor public şi privat

Deficienţele strategiei de tranziţie şi dominarea economicului de către politic au contribuit la existenţa în prezent a unor structuri slabe de administrare în sectorul public şi privat.

În majoritatea ţărilor în tranziţie cele mai bune structuri ale guvernanţei corporatiste se regăsesc la nivelul companiilor cu o participare importantă de capital străin şi în noile companii private. În unele cazuri, conducerea companiilor privatizate este mai bună, în altele însă aceasta este la fel de proastă ca în întreprinderile de stat. Situaţia cea mai rea este în întreprinderile de stat care nu au fost restructurate şi care au continuat să se bazeze pe subvenţii. Această situaţie este valabilă şi în Europa de Sud-Est, însă aici numărul companiilor străine sau a companiilor private recent înfiinţate care nu îşi desfăşoară activitatea pe piaţa neagră este mult mai mic. Aceste două categorii de întreprinderi sunt mai bine conduse datorită constrângerilor bugetare mai stricte şi a activării pe pieţe mult mai competitive. 

Managementul companiilor şi băncilor din regiune este neadecvat unei economii de piaţă. Prin urmare, se manifestă tendinţa de limitare a concurenţei manageriale, de încercare a încetinirii procesului de privatizare şi de limitare a nivelului participării capitalului străin. Odată cu creşterea gradului de penetrare a capitalului străin acest comportament va fi eliminat, însă este nevoie de timp pentru realizarea acestui lucru.

În ceea ce priveşte administraţia publică, există numeroase plângeri legate de corupţie, favoritism politic, implementare discreţionară a legilor şi a altor reglementări. În numeroase cazuri, problemele administraţiei publice sunt foarte grave, datorită procesului prelungit de democratizare şi datorită modalităţilor sofisticate de desfăşurare a activităţilor sub o aparentă legalitate. Ca şi în alte ţări în dezvoltare, administrarea publică corespunzătoare este un proces dificil şi de lungă durată.

 

Procesul privind asocierea şi integrarea în Uniunea Europeană

În cadrul regiunii, Bulgaria şi România au semnat Acorduri Europene cu UE, fiind ţări candidate la aderare, în timp ce restul statelor din regiune au semnat doar Acorduri de Stabilizare şi Asociere cu UE. În UE se conştientizează tot mai mult faptul că există o anumită ambiguitate legată de abordarea regională sau bilaterală a negocierilor de aderare, însă acest lucru nu se va lămuri probabil foarte curând. Deşi negocierile de aderare se desfăşoară la nivel bilateral, cu sprijinul Pactului de Stabilitate se încearcă punerea accentului pe abordarea regională.

Există două probleme legate de această ambiguitate.

În primul rând, includerea României şi Bulgariei în regiunea Europei de Sud-Est face ca aceste state să simtă că perspectiva aderării la UE este îndepărtată. Acelaşi sentiment îl au şi celelalte state din regiune, care simt că nu se vrea includerea lor în UE nici măcar în măsura în care se vrea includerea României şi Bulgariei. Aşadar perspectivele de aderare la UE fiind îndepărtate, politicienii nu acţionează în sensul accelerării reformelor care ar aduce rezultate pozitive pe termen lung, în schimb ar putea conduce la pierderea alegerilor pe termen scurt.

În al doilea rând beneficiile cooperării regionale sunt dificil de perceput.

Ţările din regiune au impresia că şansele lor de a deveni membri UE sunt mai mari dacă nu sunt considerate parte a Europei de Sud-Est, iar această opinie afectează negativ procesul de reformă, pentru că se consideră că aderarea la UE nu va avea loc în viitorul apropiat. Această opinie nu este însă prezentă în întreaga regiune. În cazul schimbărilor politice din Croaţia şi Serbia, perspectivele integrării în UE au jucat un rol important. În alte ţări mai avansate în procesul de aderare, precum Macedonia, predomină pesimismul. Prin urmare, în regiune, integrarea europeană reprezintă mai mult o speranţă decât un program politic concret.

UE acordă asistenţă statelor din Europa de Sud-Est. La întâlnirea de la Zagreb a reprezentanţilor UE şi statelor din regiune (cu excepţia Bulgariei şi României), din anul 2000, reprezentanţii UE şi-au reafirmat hotărârea de a continua să sprijine tranziţia şi dezvoltarea în aceste ţări (în special în Bosnia - Herţegovina, Kosovo, Serbia şi Muntenegru). 

Pe de altă parte Marea Britanie şi OCDE lucrează la un proiect de investiţii în regiune care ar trebui să determine creşterea fluxului de investiţii private şi diminuarea nevoii de ajutoare şi de sprijin financiar public. 

 

Concluzii

Europa de Sud-Est este o regiune în dezvoltare puternic fragmentată, care se află la finele unei lungi perioade de recesiune şi în care procesul de tranziţie se desfăşoară lent. 

Cu toate acestea, perspectivele de creştere sunt mai bune decât pe parcursul ultimilor zece ani. Reformele se accelerează, participarea financiară străină este încurajată mai mult ca oricând iar efortul internaţional organizat în jurul Pactului de Stabilitate vizează creşterea durabilă şi dezvoltarea.

Ţările membre UE sunt parteneri comerciali importanţi ai regiunii şi în tot mai multe sectoare creşte ponderea capitalului străin. Acest proces va fi susţinut de creşterea gradului de normalizare în regiune, de procesul de stabilizare şi cooperarea în regiune. UE este tot mai conştientă de faptul că trebuie depus un efort important pentru transformarea acestei regiuni.

 

 

 

 

1.3.4. BOSNIA - HERŢEGOVINA

Lucia MEZEI PUŞCOI

În anul 2000 producţia industrială a înregistrat o creştere de 7,7%, determinată în principal de creşterea producţiei energetice. În acelaşi an PIB a înregistrat creştere de circa 5%. În anul 1999, PIB pe locuitor era de circa 1200 dolari SUA în Federaţia Musulmano-Croată, şi cu circa o treime mai puţin în Republica Sârbă. Din păcate cifrele pentru acest indicator nu sunt sigure, deoarece numărul populaţiei din fiecare regiune nu se ştie cu exactitate. Ultimul recensământ a avut loc în anul 1991, iar de atunci au avut loc numeroase evenimente. 

În economie predomină activităţile comerciale, nu cele productive. Schimburile comerciale între cele două entităţi s-au intensificat în ultimii ani, însă nu au fost eliminate toate barierele oficiale şi neoficiale existente. 

Exporturile s-au majorat în anii 1999 şi 2000, în timp ce importurile s-au diminuat în acelaşi interval. În anul 2000, în Federaţia Musulmano-Croată veniturile din export reprezentau numai 30% din valoarea importurilor şi 48% în Republica Sârbă. Transferurile din străinătate (private şi din surse oficiale) şi împrumuturile externe au permis absorbţia unei cantităţi mai mari de bunuri şi servicii decât s-a produs. 

Numeroase tranzacţii comerciale se desfăşoară în economia subterană, de aceea printr-un program al UE s-a încercat întărirea controlului la graniţă. Între Croaţia şi Federaţia Musulmano-Croată există un acord de comerţ liber care prevede scutirea de taxe vamale a mărfurilor importate de Croaţia ce provin din Federaţia Musulmano-Croată. Conform aceluiaşi acord, până în anul 2004 Federaţia Musulmano-Croată ar trebui să elimine treptat taxele vamale la produsele importate din Croaţia. 

UE a liberalizat importurile ce provin din Federaţia Musulmano-Croată, dar în prezent sunt puţini exportatorii care profită de pe urma acestor avantaje, pentru că aceştia trebuie să dovedească că produsele lor respectă legislaţia şi standardele din UE. 

Pe teritoriul Federaţiei Musulmano-Croate, marca convertibilă al cărei curs de schimb este de 1/1 faţă de marca germană, a eliminat aproape complet din circulaţie kuna croată şi dinarul iugoslav.

În Republica Sârbă, preţurile sunt în medie mai reduse decât în Federaţia Musulmano-Croată, însă în anul 2000 acestea au crescut mai repede în Republica Sârbă (5,6%) decât în Federaţia Musulmano-Croată (1,2%). Acelaşi lucru este valabil şi pentru salarii. 

Salariile nete sunt, în medie, de circa 365 mărci convertibile (BAM) în Bosnia- Herţegovina. În Federaţia Musulmano-Croată sunt cu circa 13% mai mari faţă de această valoare, iar în Republica Sârbă cu circa 24% sub aceasta. În cazul pensiilor, diferenţa este şi mai mare: în Federaţia Musulmano-Croată valoarea acestora este de circa 171 BAM, iar în Republica Sârbă de circa 80 BAM.

În anul 2000 numărul şomerilor era de 420.000, iar cel al populaţiei ocupate de 640.000.

În Federaţia Musulmano-Croată politica reprezintă un factor care împiedică progresul în domeniul economic. Principalele măsuri necesare îmbunătăţirii infrastructurii au fost luate de organizaţiile internaţionale.

La începutul anului 2001 a fost introdus un nou sistem de plăţi conform standardelor occidentale, costul său de implementare fiind considerabil. Acest sistem este supravegheat din exterior în următorii ani, urmând a facilita implicarea băncilor străine în acest sector. În prezent, în domeniul bancar sunt active unele bănci din Austria şi Italia. Din păcate populaţia manifestă o mai puternică încredere în băncile străine. Din acest motiv acestea vor atrage probabil un număr mai mare de clienţi. Datorită lipsei unor clienţi locali serioşi, băncile vor investi o parte a fondurilor disponibile în occident.

Privatizarea s-a realizat în principal prin două metode: vânzarea la licitaţie şi privatizarea cu ajutorul cupoanelor. Guvernele Republicii Sârbe şi Federaţiei Musulmano-Croate au distribuit cupoane cetăţenilor faţă de care statul avea obligaţii determinate de neplata salariilor şi a pensiilor, sau de blocarea depozitelor bancare. În prezent, cu ajutorul cupoanelor se pot cumpăra acţiuni în întreprinderile privatizate, însă cetăţenii nu au prea mare încredere în aceste cupoane. Din acest motiv, valoarea de piaţă a cupoanelor este foarte scăzută (de circa 3% din valoarea nominală - în Federaţia Musulmano-Croată). În aceste condiţii, cu ajutorul unor sume reduse, investitorii locali au posibilitatea de a obţine controlul asupra întreprinderilor privatizate. În iunie 2001, circa 386.000 de persoane deţineau acţiuni ale întreprinderilor privatizate sau ale fondurilor de privatizare. Numărul întreprinderilor privatizate era la acel moment de circa jumătate din numărul celor existente. În iulie 2001 a demarat privatizarea întreprinderilor rămase, inclusiv a celor din sectorul energetic şi de telecomunicaţii. O companie internaţională care a jucat rolul de consultant în procesul de privatizare a selectat 86 de întreprinderi din Federaţia Musulmano-Croată ce urmau a fi incluse în acest proces. Principala metodă de privatizare urma să fie vânzarea la licitaţie a pachetului de control al companiilor, restul acţiunilor urmând a fi achiziţionate cu ajutorul cupoanelor. 

Investitorii străini sunt interesaţi în principal de întreprinderile din sectoarele de telecomunicaţii şi energetic. Volumul investiţiilor străine s-a majorat în ultima perioadă, iar instituţiile financiare internaţionale au contribuit la acordarea unui număr mai mare de facilităţi în domeniul garantării investiţiilor. În Federaţia Musulmano-Croată s-au îmbunătăţit condiţiile în domeniul investiţilor străine. Se speră ca investiţiile străine directe să înlocuiască treptat creditele şi transferurile acordate masiv până în prezent de donatorii internaţionali.

Din păcate aceasta nu va rezolva problema inexistenţei unei autorităţi de stat. Până în prezent Biroul Înalţilor Reprezentanţi a îndeplinit acest rol, fiind foarte activ în îmbunătăţirea condiţiilor politice şi a infrastructurii în domeniul economic, prin adoptarea unui număr considerabil de ordonanţe. În acelaşi timp, sectorul public se confruntă cu numeroase dificultăţi datorită lipsei fondurilor - problemă care va deveni şi mai acută odată cu reducerea asistenţei externe acordate de donatorii internaţionali. Ultimele alegeri au fost câştigate de politicieni care pentru a rămâne la putere ar trebui ca, în condiţiile unui mediu intern şi extern nefavorabil, să obţină succese rapide pe plan economic.

 

 

 

 

1.3.5. BULGARIA

Lucia MEZEI PUŞCOI


Alegerile Parlamentare din iunie 2001 au adus schimbări importante în sfera politică din Bulgaria. Partidul Mişcarea Naţională, condus de fostul rege al Bulgariei Simeon al II lea, înfiinţat recent (în aprilie 2001), a ieşit victorios. Partidul UDF aflat la guvernare, împreună cu Partidul Socialist Bulgar, au ieşit pe locurile doi şi trei, la mare distanţa de partidul învingător. Din noua Adunare Naţională va face parte şi Mişcarea pentru Drepturi şi Libertate. Aşadar în Parlament vor intra cele patru partide menţionate anterior, partidul fostului rege Simeon fiind cel mai important atât în noul guvern, cât şi în Parlament. 


Fostul rege al Bulgariei se bucură de o largă popularitate, atât în rândul oamenilor de afaceri (care nu sunt foarte mulţi, însă au o puternică influenţă în cadrul Mişcării Naţionale) cât şi a celor care fac parte din aşa-numita "majoritate tăcută", respectiv cei care nu au votat la alegerile anterioare şi care în lipsa noii alternative nu ar fi votat nici în anul 2001. Numărul celor din urmă a crescut simţitor în ultimii ani, iar votul lor a fost decisiv la alegerile parlamentare din iunie 2001, la care au participat circa 67% dintre cei cu drept de vot, aceasta fiind cea mai ridicată rată de participare din ultimii zece ani.


Programul economic al Mişcării Naţionale, partidul fostului rege Simeon - combină idei liberale (ce reflectă viziunea grupului de tineri specialişti în finanţe, care au elaborat programul) cu promisiuni populiste, încercând să satisfacă cea mai mare parte a alegătorilor. Obiectivele acestui program sunt, pe de o parte, limitarea intervenţiei statului în economie, reducerea sectorului administraţiei publice şi a cheltuielilor publice, accelerarea privatizării. Pe de altă parte, programul vizează reducerea nivelului impozitării, creşterea sprijinului acordat segmentelor defavorizate ale societăţii, extinderea programelor sociale existente, întărirea poliţiei, crearea de noi instituţii publice. Toate aceste obiective ar trebui atinse în condiţiile menţinerii Consiliului Monetar şi a unui buget echilibrat.


Partidul Mişcarea Naţională a promis continuarea reformelor financiare, consolidarea sistemului juridic, intensificarea luptei împotriva corupţiei, eliminarea obstacolelor birocratice care împiedică desfăşurarea afacerilor, toate aceste măsuri având drept scop îmbunătăţirea mediului de afaceri şi a climatului investiţional. 


Una dintre cele mai controversate şi mai larg dezbătute idei este cea care prevede neimpozitarea profitului reinvestit în cazul întreprinderilor locale. Obiectivele finale sunt atragerea unor influxuri masive de investiţii străine directe (ISD) şi intensificarea procesului de creare de noi locuri de muncă.


În condiţiile accelerării creşterii economice şi a atragerii unui volum important de ISD pe loc gol, este posibilă realizarea obiectivelor aparent conflictuale menţionate în programul partidului Mişcarea Naţională. Nu este însă sigur că astfel de obiective sunt realiste în cazul economiei bulgare. 


Cea mai mare parte a societăţii bulgare aşteaptă cu nerăbdare schimbările importante care au întârziat să apară pe parcursul ultimului deceniu. Din păcate evoluţiile de la începutul anului 2001 nu au fost încurajatoare. După o creştere economică record în anul 2000 (+5,8%), ritmul creşterii economice pare a se încetini. În trimestrul I al anului 2001, producţia industrială brută s-a majorat cu numai 2,5% în termeni anuali, iar creşterea exporturilor este mai lentă; în aceeaşi perioadă, exporturile în dolari SUA s-au majorat cu 14,7% comparativ cu nivelul din acelaşi interval al anului anterior, nivel mai redus faţă de cel din anul 2000. Rezultatele pozitive s-au datorat evoluţiilor dintr-un număr redus de sectoare industriale (textile, produse petroliere, electricitate şi chimice), în care creşterea producţiei a fost determinată de exporturi. Cererea internă s-a diminuat, în trimestrul I 2001 vânzările de produse industriale înregistrând o creştere de numai 1,8%, iar valoarea vânzărilor cu amănuntul de peste 2%. Rata şomajului se menţine la un nivel ridicat, de 18%.


Condiţiile externe au fost mai puţin favorabile pentru economia bulgară, faţă de anul anterior. Conflictul din Macedonia a avut un impact negativ nu numai asupra evoluţiei exporturilor bulgare, ci şi asupra încrederii în mediul de afaceri şi asupra percepţiei investitorilor. Pe de altă parte, criza financiară din Turcia, care reprezintă o importantă piaţă de desfacere, au afectat negativ comerţul exterior al Bulgariei, la fel ca şi încetinirea creşterii în Europa Occidentală, în special în UE.


Situaţia la nivel macroeconomic pare mai încurajatoare. După creşterea preţurilor cu amănuntul de 10% în anul 2000 (determinată de creşterea preţurilor la petrol pe plan mondial), în anul 2001 acestea s-au majorat mai lent, nivelul mediu anual urmând a fi cu o singură cifră. Pe de altă parte se menţine bugetul echilibrat, în aceste condiţii FMI urmând a transfera ultima tranşă a creditului, conform acordului semnat în anul 1998. 


Cu toate acestea creditorii internaţionali se tem de riscurile care ar putea apărea în condiţiile unei posibile modificări radicale a politicii economice a Bulgariei. În circumstanţele date, atitudinea acestora este una de aşteptare până la momentul conturării clare a politicii noului guvern. 


În anul 2001 deficitul comercial şi deficitul contului curent se vor amplifica, în aceste condiţii nefiind clar dacă pe termen scurt va fi posibilă semnarea unui nou acord cu FMI. 


Totodată, este puţin probabil ca, în circumstanţele actuale (încetinirea creşterii economice în Europa Occidentală), creşterea PIB în anul 2001 să corespundă nivelului anticipat (+5%). 

 

1.3.6. CROAŢIA

Lucia MEZEI PUŞCOI

În anul 2000, creşterea PIB a fost determinată în primul rând de consumul privat şi de o redresare a activităţii din turism. În acelaşi timp, deficitul contului curent s-a diminuat la mai puţin de 3% din PIB - cel mai redus nivel începând din anul 1995. Datorită unei expansiuni importante a investiţiilor (+11,6%) şi a creşterii consumului gospodăriilor, PIB a înregistrat o creştere de 4,2% în primul trimestru al anului 2001.

După mai mulţi ani în care producţia industrială a înregistrat o creştere moderată, în primele cinci luni ale anului 2001 aceasta a cunoscut o creştere de 7%, în timp ce producţia de bunuri de capital a înregistrat o creştere de 38%. Industria prelucrătoare a înregistrat o creştere de 8,5%, iar în cadrul acesteia cele mai mari creşteri le-a înregistrat producţia de echipament de transport (+31%), industria tutunului (+24%) şi producţia de maşini şi echipamente (+24%). Producţia de mobilă a înregistrat o creştere de 19%, iar producţia de celuloză, hârtie şi produse de hârtie de 16%. Industriile alimentară şi de băuturi, care deţin circa o cincime din producţia industrială, au înregistrat o creştere sub medie, de circa 4%. Din cele 23 ramuri industriale, numai 4 au cunoscut o scădere a producţiei, cea mai mare scădere înregistrând-o industria chimică (-6%).

Unul dintre principalele obiective ale guvernului era acela de creştere a numărului populaţiei ocupate, însă din păcate acesta nu a fost atins până în prezent. În primul trimestru al anului 2001 numărul populaţiei ocupate a continuat să scadă (-1,8%). Începând din luna martie 2001, numărul şomerilor înregistraţi a cunoscut a uşoară scădere. Cu toate acestea, rata şomajului se menţine la un nivel ridicat, de circa 22,5% la sfârşitul lunii aprilie 2001. Rezultatele anchetei privind forţa de muncă, ce se efectuează de două ori pe an, au sugerat existenţa unui nivel mai redus al ratei şomajului (de 17,1% în al doilea semestru al anului 2000). Dacă numărul de angajaţi din sectorul bugetar va fi redus conform prevederilor acordului cu FMI (în scopul diminuării cheltuielilor cu salariile), numărului populaţiei ocupate va înregistra o scădere şi mai mare.

În trimestrul I al anului 2001 creşterea salariilor a fost mai lentă, salariile nete reale majorându-se cu 2,2%, comparativ cu 5,7% în trimestrul I al anului 2000. În acelaşi interval, salariile brute reale s-au diminuat cu 1,9%. Salariile s-au majorat în toate sectoarele industriei prelucrătoare, exceptând industria tutunului. Creşterea valorii totale a vânzărilor cu amănuntul în trimestrul I 2001, de aproape 17% în termeni reali, s-a datorat în principal creşterii volumului vânzărilor de automobile.

Rata inflaţiei se menţine la un nivel ridicat, în primele cinci luni ale anului 2001 preţurile cu amănuntul înregistrând o creştere medie de circa 6,8%. Preţurile ridicate la petrol au avut un impact puternic asupra creşterii preţurilor la produsele derivate din petrol de pe piaţa internă, deci în consecinţă şi asupra preţurilor serviciilor care sunt influenţate de evoluţia preţurilor la combustibili (transporturile feroviare, unele servicii poştale, transportul cu autobuzul). În plus guvernul a introdus o taxă pe combustibili destinată finanţării construcţiei de drumuri şi întreţinerii acestora. În anul 2001 rata inflaţiei va fi de circa 6%.

Din a doua parte a lunii martie 2001 a avut loc o puternică apreciere nominală a kunei faţă de euro. Banca Naţională a Croaţiei a intervenit de câteva ori pe piaţa monetară prin cumpărarea în total a circa 150 milioane euro de la băncile comerciale. În plus aceasta a redus nivelul obligatoriu al rezervelor de la 23,5% la 22%.

Deficitul comercial s-a mărit substanţial, de la 800 milioane dolari SUA în primele patru luni ale anului 2000, la circa 1,3 miliarde dolari SUA în acelaşi interval al anului 2001. Această deteriorare a fost determinată în principal de o creştere a importurilor, de 22% în dolari SUA, în timp ce exporturile au înregistrat o creştere de numai 1,2% în acelaşi interval. Exporturile din UE s-au diminuat cu 4,5% în perioada analizată, în timp ce importurile din UE au fost cu circa 25% mai mari faţă de nivelul din aceeaşi perioadă a anului anterior. Principala problemă este cea a performanţei exporturilor. În prezent majoritatea produselor exportate sunt produse importate, prelucrate şi reexportate. Ponderea acestora practic s-a dublat faţă de nivelul înregistrat în acelaşi interval al anului anterior. Creşterea puternică a importurilor s-a datorat şi importului uriaş de automobile după eliminarea taxelor la importul de automobile în cazul veteranilor de război. 

Datorită performanţei slabe înregistrate în sectorul de comerţ exterior, deficitul contului curent s-a amplificat cu circa 200 milioane dolari SUA (la 600 milioane dolari SUA) în trimestrul I 2001, comparativ cu situaţia din aceeaşi perioadă a anului 2000. 

La finele lunii martie 2001, datoria externă era de circa 11,2 miliarde dolari SUA, respectiv circa 60% din PIB al anului 2000, iar nivelul rezervelor valutare era aproximativ acelaşi cu cel înregistrat la finele anului 2000 (3,5 miliarde dolari SUA). În iunie 2001, printr-o decizie au fost anulate acţiuni ale Băncii Reglementelor Internaţionale (BIS) deţinute de fosta RSF Iugoslavia şi au fost emise acţiuni cu o valoare echivalentă celor deţinute anterior de fosta RSF Iugoslavia, ce au fost împărţite băncilor centrale ale statelor succesoare ale fostei RSF Iugoslavia. Croaţiei îi revin 28,49% din acţiuni (echivalentul a 11 milioane dolari SUA în acţiuni şi 3 milioane dolari SUA - dividende). Din totalul activelor (aur şi valută) în valoare de 414 milioane dolari SUA, circa 118 milioane dolari SUA vor reveni Croaţiei şi se vor adăuga rezervelor sale valutare.

Veniturile bugetare mai mici decât s-a anticipat, în special cele din privatizare şi transferurile mai mari decât s-a prevăzut vor conduce probabil la o revizuire a bugetului pentru anul 2001. În trimestrul I 2001, cheltuielile la fondurile extrabugetare s-au majorat cu 45%, în special pentru compensarea diminuării ratei contribuţiei şi majorării pensiilor. ( În luna mai 2000 rata contribuţiei care se aplică salariilor s-a diminuat cu patru puncte procentuale.) În aceeaşi perioadă subvenţiile s-au majorat cu 57%, iar plăţile în contul dobânzilor s-au majorat cu 25% faţă de nivelul din acelaşi trimestru al anului 2000. Deficitul bugetar din trimestrul I 2001 a fost finanţat prin emisiunea de obligaţiuni de stat şi de bonuri de tezaur pe piaţa internă. După un ritm accelerat al privatizării în anul 2000 (când au fost vândute trei bănci de stat unor bănci străine), în primele luni ale anului 2001 rezultatele în acest sector au fost slabe. Bugetul pe anul 2001 se bazează pe obţinerea din privatizare a circa 1 miliard dolari SUA.

Pentru anul 2001 s-a hotărât privatizarea băncilor Dubrovacka şi Croatia Banka şi a companiei de asigurări Croatia Osiguranje. Banca comercială Hrvatska Postanska Banka nu va fi privatizată. Cea mai mare parte a veniturilor din privatizare urma să fie obţinută din a doua etapă a privatizării companiei croate de telecomunicaţii. În această fază urmau să fie vândute circa 16% din acţiuni companiei Deutsche Telekom. În plus, în cazul unei părţi a acţiunilor se va recurge la o ofertă publică iniţială, iar acţiunile rămase vor fi vândute celor care au lucrat sau lucrează la această companie.

Acordul stand-by cu FMI semnat în decembrie 2000 a fost adoptat în martie 2001. La mijlocul lunii mai 2001, UE şi Croaţia au semnat un Acord de Asociere şi Stabilizare care prevede cooperarea în numeroase domenii, precum justiţia şi afacerile interne şi va încuraja dezvoltarea relaţiilor economice şi comerciale, urmărindu-se crearea unei zone de comerţ liber cu UE.

În anii 2001 şi 2002, în condiţiile diminuării cheltuielilor cu salariile şi cu investiţiile, PIB va înregistra o creştere de cel mult 3%. Creşterea economică ar putea fi stimulată de majorarea investiţiilor ca urmare a diminuării ratelor dobânzii şi a majorării volumului creditelor acordate sectorului industrial şi gospodăriilor. În anul 2001, deficitul contului curent se va cifra la circa 1 miliard dolari SUA, valoarea acestuia depinzând în mare măsură de veniturile obţinute în sectorul turistic, care ar putea compensa o parte importantă a deficitului comercial. În următorii ani guvernul Croaţiei va trebui să modifice structura bugetului în condiţiile diminuării considerabile a veniturile din privatizare şi a majorării transferurilor la fondurile extrabugetare. 

 

 

 

 

1.3.7. MACEDONIA

Lucia MEZEI PUŞCOI

Consecinţele economice ale conflictului militar cu rebelii albanezi, care a început în martie 2001, au fost severe. Deşi nu se poate afirma cu certitudine că datele sunt corecte, efectele acestui conflict asupra bugetului şi asupra activităţii economice în general sunt considerabile. Costurile directe ale operaţiunilor forţelor de securitate totalizează până în prezent 100 milioane dolari SUA. Este clar că dacă conflictul mai continuă cu aceeaşi intensitate, costurile finanţării activităţilor militare vor reprezenta principala problemă. În acest scop guvernul a introdus o taxă suplimentară de 0,5% în cazul tuturor tranzacţiilor financiare, însă, în condiţiile creşterii inevitabile a costurilor, este sigur că sumele obţinute nu vor fi suficiente.

La data de 9 martie 2001 Macedonia a semnat un Acord de Asociere şi Stabilitate cu UE care va fi valabil o perioadă de zece ani. După expirarea acestuia Macedonia ar trebui să reprezinte un candidat serios pentru admiterea cu drepturi depline în UE. Acest acord prevede eliminarea de către UE a taxelor vamale în cazul importurilor provenind din Macedonia şi diminuarea treptată, pe parcursul următorilor 10 ani, a taxelor vamale ale Macedoniei în cazul importurilor din UE. Totodată, acordul prevede şi sporirea sprijinul politic şi financiar acordat de UE Macedoniei.

Semnarea acordului cu UE s-a dorit să sublinieze sprijinul acordat de UE acestei ţări. UE şi NATO au condamnat activităţile rebelilor, dar au considerat că acest conflict ar trebui rezolvat prin mijloace politice, respectiv prin modificarea constituţiei Macedoniei într-un interval scurt de timp. În aceste împrejurări, principalele partide din Macedonia (două ale etnicilor macedoneni şi două ale etnicilor albanezi) au format o coaliţie şi au demarat negocierile sub supravegherea preşedintelui ţării. 

Prima rundă de convorbiri s-a încheiat fără semnarea unui acord. Partidele etnicilor macedoneni sunt dispuse să reformuleze prima parte a constituţiei, pentru ca aceasta să sugereze caracterul mai degrabă civil, decât etnic al acestui stat. Partidele etnicilor albanezi doresc ca în constituţie să se menţioneze că Macedonia reprezintă un stat alcătuit din două etnii: macedoneană şi albaneză. Prima propunere ar consolida caracterul democratic al statului, iar ultima ar implica divizarea puterii între cele două etnii şi divizarea teritorială a statului. Se pare că NATO şi UE ar accepta orice variantă de modificare a constituţiei, indiferent de consecinţele acesteia asupra caracterului democratic al statului şi asupra integrităţii teritoriale a acestuia, dar nu sunt de acord cu divizarea oficială a statului. Datorită posibilităţii izbucnirii în orice moment a unui război civil, se pare că partea macedoneană este gata să accepte cererile albanezilor.

Macedonia se află într-o situaţie similară celei din Bosnia-Herţegovina, de la începutul anului 1992. Dacă va izbucni un război civil, probabil va avea loc un proces masiv de purificare etnică şi de divizare a ţării pe criterii etnice, ce va determina sosirea în Macedonia a unei forţe internaţionale pentru supravegherea situaţiei. NATO şi-a exprimat deja disponibilitatea de a trimite trupe după semnarea unui acord privind modificarea constituţiei.

Dacă acest scenariu se va concretiza, va avea loc un colaps al activităţii economice din Macedonia. În aceste condiţii, ar putea fi implementat un program similar celui din Bosnia - Herţegovina şi Kosovo, în aceste condiţii Macedonia devenind puternic dependentă de ajutorul extern. 

În prezent Macedonia negociază un acord stand-by cu FMI, care, dacă va fi semnat, ar putea susţine cursul de schimb, ce în prezent este expus unor presiuni mari. Rezervele valutare ale Băncii Centrale s-au redus substanţial, aceasta fiind nevoită să dubleze rata dobânzii pentru protejarea monedei naţionale. Această măsură va avea efecte negative asupra activităţii economice, care înregistrează pierderi. În condiţiile încheierii conflictului înainte de finele anului, PIB s-ar putea menţine la nivelul anului anterior. Producţia industrială şi activitatea de comerţ exterior se diminuează, la fel ca şi consumul intern privat, iar investiţiile sunt nesemnificative.

 

 

 

1.3.8. IUGOSLAVIA

Lucia MEZEI PUŞCOI

Noul guvern din Serbia a moştenit numeroase probleme de natură politică, economică şi de securitate. Au existat şi probleme în interiorul coaliţiei democrate. Mai mult chiar, au apărut fricţiuni între partea sârbă şi cea din Muntenegru în cadrul guvernului federal.

În prima jumătate a anului 2001 guvernul iugoslav a urmărit crearea unor relaţii bune cu partenerii săi internaţionali şi adoptarea unora dintre legile importante în domeniul comerţului exterior. A fost aprobat un nou tarif vamal care simplifică şi reduce nivelul taxelor vamale. În prezent acesta este în medie de 11%. 

Guvernul federal a depus eforturi susţinute pentru încheierea unui acord stand-by cu FMI, care a fost semnat în iunie 2001. Valoarea acestuia este de 249 milioane dolari SUA şi este în vigoare până în martie 2002. Potrivit acordului cu FMI, în anul 2001 PIB va înregistra o creştere de 5%, producţia industrială se va menţine la nivelul anului anterior, inflaţia la finele anului va fi de 30-35%, deficitul fiscal va depăşi uşor 6% din PIB, iar deficitul contului curent (înaintea acordării de ajutoare) va reprezenta circa 18% din PIB. Potrivit acordului cu FMI, în anul 2001 exporturile se vor majora cu 10%, iar importurile cu aproape 20%. Acest acord vizează asigurarea stabilităţii la nivel macroeconomic pe termen scurt. După expirarea acestui acord se prevede semnarea unui alt acord pe o perioadă mai mare de timp. 

Banca Mondială şi Comisia Europeană au pregătit pentru Iugoslavia strategia de tranziţie până în anul 2004. Conform acesteia, donatorii internaţionali ar trebui să acorde ajutor financiar Iugoslaviei în valoare de 1,2 miliarde dolari SUA în anul 2001 şi de peste 2,6 miliarde dolari SUA în perioada 2002-2004. Datoria externă a Iugoslaviei este estimată în prezent la circa 12,2 miliarde dolari SUA. În condiţiile anulării unor datorii şi a reeşalonării altora, a acordării de ajutoare financiare şi de credite, precum şi a efectuării de investiţii, Iugoslavia ar trebui să realizeze următoarele obiective: menţinerea stabilităţii macroeconomice, creşterea medie anuală a PIB de 4% până în anul 2010. 

Conform strategiei elaborate de Banca Mondială şi Comisia Europeană, în următorii zece ani Iugoslavia va înregistra deficite fiscale şi ale contului curent considerabile. Investiţiile ar trebui să depăşească economisirea internă cu circa 2 miliarde dolari SUA pe an. În aceste condiţii, în următorii zece ani Iugoslavia are nevoie de ajutoare, credite şi investiţii în valoare totală de 20 miliarde dolari SUA, aceasta fără a lua în considerare anularea iniţială a unei părţi a datoriilor sale, în valoare de circa 5-6 miliarde dolari SUA. 

Potrivit strategiei Băncii Mondiale şi a Comisiei Europene, nivelul cheltuielilor publice în următorii zece ani va fi de circa 50% din PIB. Din acest motiv, stocul datoriei, după reeşalonarea acesteia, ar trebui să se menţină la acelaşi nivel, de circa 70% din PIB. Cu toate acestea, raportul dintre serviciul datoriei şi exporturi ar trebui să se majoreze de la 7%, la circa 25% în anul 2010. Se speră că această strategie de gestionare a datoriei să permită efectuarea unor investiţii importante destinate reconstrucţiei infrastructurii şi susţinerii reformelor structurale. 

Evoluţiile în primele şase luni ale anului 2001 nu au fost încurajatoare. Producţia industrială a înregistrat o scădere, preţurile s-au majorat, la fel şomajul. În ciuda acestor evoluţii, se speră ca PIB să înregistreze o creştere de 5% în anul 2001, mai ales în condiţiile creşterii puternice a producţiei agricole, după nivelul extrem de scăzut din anul 2000 datorat în principal secetei. Creşterea cererii ar putea să fie determinată mai ales de majorarea consumului public. 

Eforturile guvernului sârb s-au concentrat asupra reformei sectorului fiscal. Principalele obiective ale noii legi a bugetului sunt: îndeplinirea la termen a obligaţiilor financiare publice şi simplificarea sistemului de impozitare. În aceste condiţii, în prezent salariile şi pensiile sunt plătite la timp şi la nivelul prevăzut, conducând la o creştere importantă a cheltuielilor publice totale (de la 39% din PIB, la 44% din PIB). Sistemul actual de impozitare se bazează pe un impozit uniform pe vânzări, impozite pe salarii şi accize (taxele vamale reprezintă şi ele o sursă importantă a veniturilor publice). În anul 2001, deficitul bugetar nu va depăşi probabil 3% din PIB şi va finanţat în principal din ajutoare externe şi din veniturile obţinute din privatizare. 

Taxele vamale la exporturile în UE au fost eliminate aproape complet, în acest fel asigurându-se o îmbunătăţire a accesului pe piaţa europeană. Până în prezent au fost încheiate acorduri de comerţ liber cu Bosnia- Herţegovina şi Macedonia şi se speră că vor fi semnate astfel de acorduri şi cu Croaţia şi Ungaria.

Pentru asigurarea stabilităţii preţurilor, Banca Centrală urmăreşte menţinerea unui curs de schimb stabil. Cu toate acestea, ca urmare a liberalizării preţurilor şi a creşterii substanţiale a preţurilor controlate, inflaţia a atins un nivel mai mare decât s-a anticipat. La finele anului 2001 inflaţia în preţuri cu amănuntul ar putea fi de circa 50%, faţă de 30% cât s-a prevăzut iniţial. Rata anuală a inflaţiei ar putea depăşi 70%. 

Presiunile vizând adoptarea unui curs de schimb flotant în cazul dinarului iugoslav sunt tot mai mari, situaţie care ar putea conduce la o relaxare a politicii monetare şi deci la o creştere mai mare a preţurilor decât s-a prevăzut anterior.

Pe lângă menţinerea stabilităţii cursului de schimb, Banca Centrală a demarat un program de reabilitare a băncilor şi de restructurare a acestora. În aceste condiţii au fost anulate licenţele unor bănci şi se urmăreşte reabilitarea a trei mari bănci din Iugoslavia. Se intenţionează preluarea la buget a obligaţiilor acestora (care sunt în principal faţă de creditori externi şi cetăţeni - ale căror conturi în valută au fost blocate anterior) şi emisiunea de obligaţiuni de stat (echivalentul creditelor neperformante acordate anterior de către aceste bănci). Totodată, se va urmări asigurarea lichidităţii necesare în cazul băncilor incluse în programul de reabilitare. Costul iniţial al acestui program va fi de 300 milioane dolari SUA, respectiv 3% din PIB. 

În contextul actual, este posibilă organizarea de alegeri anticipate în Serbia, Muntenegru sau Iugoslavia, ceea ce ar conduce la modificarea mediului politic, mai ales că nemulţumirile în plan social sunt tot mai mari. 

